text:
Abasaza b’Abakristo ni ‘abakozi bakorana natwe kugira ngo tugire ibyishimo’
“Turi abakozi bakorana namwe kugira ngo mugire ibyishimo.”—2 KOR 1:24.
1. Ni iki cyatumye Pawulo yishimira Abakristo b’i Korinto?
HARI mu mwaka wa 55. Intumwa Pawulo yari mu mugi wa Tirowa wari ku cyambu, ariko yakomezaga gutekereza ku bavandimwe b’i Korinto. Mbere yaho muri uwo mwaka, yari yarababajwe no kumva ko havutse intonganya hagati yabo. Kubera ko yabitagaho nk’uko umubyeyi yita ku bana be, yari yaraboherereje urwandiko rwo kubakosora (1 Kor 1:11; 4:15). Nanone kandi, yari yarabatumyeho mugenzi we bakoranaga ari we Tito, kandi amusaba kuzagaruka akamusanga i Tirowa kugira ngo amubwire uko byari kuba byifashe. Ubwo rero, Pawulo yari i Tirowa ategereje Tito, kandi yifuzaga cyane kumva amakuru y’abavandimwe b’i Korinto. Ikibabaje ariko, Tito ntiyaje, maze Pawulo afata ubwato ajya i Makedoniya. Igishimishije ni uko Tito yaje kuhamusanga. Yamubwiye ko abavandimwe b’i Korinto bakiriye neza ibyari mu rwandiko yari yaraboherereje kandi ko bifuzaga kumubona. Pawulo abyumvise, ‘yongeye kwishima cyane kurushaho.’—2 Kor 2:12, 13; 7:5-9.
2. (a) Ni iki Pawulo yandikiye Abakorinto ku birebana n’ukwizera n’ibyishimo? (b) Ni ibihe bibazo turi busuzume?
2 Nyuma yaho gato, Pawulo yandikiye Abakorinto urwandiko rwa kabiri. Yarababwiye ati “ibyo ntibishaka kuvuga ko dutegeka ukwizera kwanyu, ahubwo turi abakozi bakorana namwe kugira ngo mugire ibyishimo, kuko ukwizera kwanyu ari ko mushikamyemo” (2 Kor 1:24). Ni iki Pawulo yashakaga kuvuga? Kandi se ni irihe somo ibyo byigisha abasaza b’Abakristo muri iki gihe?
UKWIZERA KWACU N’IBYISHIMO BYACU
3. (a) Ni iki Pawulo yashakaga kuvuga igihe yandikaga ati ‘ukwizera kwanyu ni ko mushikamyemo’? (b) Abasaza bakurikiza bate urugero rwa Pawulo?
3 Pawulo yavuze ku birebana n’imico ibiri y’ingenzi Abakristo bagomba kugira: ukwizera n’ibyishimo. Wibuke ko yanditse ku birebana n’ukwizera, agira ati “ibyo ntibishaka kuvuga ko dutegeka ukwizera kwanyu . . . kuko ukwizera kwanyu ari ko mushikamyemo.” Muri ayo magambo, Pawulo yagaragaje ko atari we cyangwa undi muntu uwo ari we wese watumaga abavandimwe b’i Korinto bashikama, ahubwo ko babiterwaga n’uko bizeraga Imana. Ku bw’ibyo, Pawulo ntiyumvaga ko yagombaga gutegeka ukwizera kw’abavandimwe be, kandi ntiyifuzaga rwose kubikora. Yiringiraga ko bari Abakristo bizerwa bashakaga gukora ibikwiriye (2 Kor 2:3). Muri iki gihe, abasaza bakurikiza urugero rwa Pawulo bakiringira ko abavandimwe babo bizera Imana kandi ko bayikorera bafite intego nziza (2 Tes 3:4). Aho kugira ngo abasaza bashyirireho itorero amategeko atagoragozwa, bishingikiriza ku mahame yo mu Byanditswe no ku buyobozi duhabwa n’umuteguro wa Yehova. N’ubundi kandi, abasaza ntibategeka ukwizera kw’abavandimwe babo.—1 Pet 5:2, 3.
4. (a) Ni iki Pawulo yashakaga kuvuga igihe yandikaga ati “turi abakozi bakorana namwe kugira ngo mugire ibyishimo”? (b) Ni mu buhe buryo abasaza bigana Pawulo?
4 Nanone kandi, Pawulo yaravuze ati “turi abakozi bakorana namwe kugira ngo mugire ibyishimo.” Abo ‘bakozi’ bavugwa aho ni ba nde? Ni abantu bakoranaga umwete bafatanyije na Pawulo kugira ngo bafashe Abakorinto. Tubibwirwa n’iki? Tubibwirwa n’uko muri urwo rwandiko yandikiye Abakorinto, yavuzemo babiri muri bo, agira ati ‘Yesu yabwirijwe muri mwe binyuze kuri twe, ni ukuvuga binyuze kuri jye na Silivani na Timoteyo’ (2 Kor 1:19). Ikindi kandi, igihe cyose Pawulo yakoreshaga mu nzandiko ze amagambo ngo “bagenzi banjye dukorana,” yabaga avuga abakoranye na we mu murimo wo kubwiriza babigiranye umwete, urugero nka Apolo, Akwila, Purisikila, Timoteyo, Tito n’abandi (Rom 16:3, 21; 1 Kor 3:6-9; 2 Kor 8:23). Ku bw’ibyo rero, igihe Pawulo yavugaga ati “turi abakozi bakorana namwe kugira ngo mugire ibyishimo,” yizezaga Abakorinto ko we na bagenzi be bifuzaga gukora uko bashoboye kose kugira ngo abagize itorero bose bagire ibyishimo. Muri iki gihe, abasaza b’Abakristo bafite icyifuzo nk’icyo. Baba bashaka gukora uko bashoboye kose kugira ngo bafashe abavandimwe babo ‘gukorera Yehova bishimye.’—Zab 100:2; Fili 1:25.
5. Ni ikihe kibazo bamwe mu bavandimwe na bashiki bacu babajijwe, kandi se ni iki dukwiriye gutekerezaho?
5 Vuba aha, hari itsinda ry’abavandimwe na bashiki bacu bakorana umwete bo mu bihugu bitandukanye babajijwe ikibazo kigira kiti “ni ayahe magambo wabwiwe n’umusaza cyangwa ibintu yagukoreye byatumye wumva wishimye cyane?” Tugiye kureba ibisubizo batanze, maze wibaze uko wowe wari gusubiza. Nimucyo kandi buri wese muri twe atekereze icyo yakora kugira ngo mu itorero rye hakomeze kurangwa ibyishimo. *
“MUTASHYE PERUSI UWO DUKUNDA”
6, 7. (a) Ni mu buhe buryo abasaza bashobora kwigana Yesu, Pawulo n’abandi bagaragu b’Imana? (b) Kuki kuvuga abavandimwe mu mazina bituma barushaho kwishima?
6 Abenshi mu bavandimwe na bashiki bacu bavuga ko iyo abasaza babitayeho bumva bishimye cyane. Abasaza babikora bigana urugero rwa Dawidi, Elihu na Yesu. (Soma muri 2 Samweli 9:6; Yobu 33:1; Luka 19:5.) Abo bagaragu ba Yehova bagaragaje ko bitaga ku bandi bantu babavuga mu mazina. Pawulo na we yari azi akamaro ko kwibuka amazina y’Abakristo bagenzi be no kuyakoresha. Igihe yasozaga rumwe mu nzandiko ze, yatahije abavandimwe na bashiki bacu basaga 25 abavuze mu mazina yabo, harimo na mushiki wacu w’Umukristo witwaga Perusi, uwo yerekejeho agira ati “mutashye Perusi uwo dukunda.”—Rom 16:3-15.
7 Hari abasaza bagira ikibazo cyo kwibuka amazina. Ariko kandi, iyo bashyizeho imihati kugira ngo bayibuke, ni nk’aho baba babwira bagenzi babo bahuje ukwizera bati “muri ab’agaciro mu maso yanjye” (Kuva 33:17). Mu buryo bwihariye, iyo abasaza bakoresheje amazina y’abavandimwe mu gihe babasaba gusubiza mu Cyigisho cy’Umunara w’Umurinzi cyangwa mu yandi materaniro, bituma barushaho kwishima.—Gereranya na Yohana 10:3.
“YAKOZE IMIRIMO MYINSHI MU MWAMI”
8. Bumwe mu buryo bw’ingenzi Pawulo yakurikije urugero rwa Yehova na Yesu ni ubuhe?
8 Nanone kandi, Pawulo yagaragaje ko yitaga ku bandi abashimira abikuye ku mutima, icyo kikaba ari ikindi kintu abasaza bakora kugira ngo bagenzi babo bahuje ukwizera barusheho kugira ibyishimo. Ni yo mpamvu muri rwa rwandiko Pawulo yavuzemo ko yashakaga ko abavandimwe be bagira ibyishimo, yanavuzemo ati “ndirata cyane ku bwanyu” (2 Kor 7:4). Ayo magambo agaragaza gushimira agomba kuba yarakoze ku mutima abavandimwe b’i Korinto. Pawulo yanabwiye abo mu yandi matorero amagambo nk’ayo (Rom 1:8; Fili 1:3-5; 1 Tes 1:8). Ikindi kandi, igihe Pawulo yari amaze kuvuga Perusi mu rwandiko yandikiye Abaroma, yongeyeho ati “yakoze imirimo myinshi mu Mwami” (Rom 16:12). Ayo magambo agaragaza gushimira agomba rwose kuba yarateye inkunga uwo mushiki wacu wari uwizerwa. Igihe Pawulo yashimiraga abandi, yabaga akurikiza urugero rwa Yehova na Yesu.—Soma muri Mariko 1:9-11; Yohana 1:47; Ibyah 2:2, 13, 19.
9. Kuki iyo dushimiye abavandimwe na bashiki bacu kandi na bo bakadushimira bituma twese turushaho kugira ibyishimo?
9 Muri iki gihe, abasaza na bo bazi ko ari iby’ingenzi gushimira abavandimwe babo (Imig 3:27; 15:23). Igihe cyose umusaza abikoze, ni nk’aho aba abwira umuvandimwe we ati “nabonye ibyo wakoze. Ndakuzirikana.” Koko rero, abavandimwe na bashiki bacu baba bakeneye kumva amagambo atera inkunga abasaza bababwira. Hari mushiki wacu uri mu kigero cy’imyaka isaga 50 wavuze amagambo ahuriyeho n’abandi benshi agira ati “ni gake cyane ku kazi banshimira ibyo nakoze. Abantu ntibita ku bandi, kandi bagira umwuka wo kurushanwa. Ni yo mpamvu iyo umusaza anshimiye ikintu runaka nakoze mu itorero, numva nguwe neza kandi ngize imbaraga. Bituma numva nkunzwe na Data wo mu ijuru.” Hari umuvandimwe urera abana babiri wenyine na we wumvise ameze atyo. Umusaza aherutse kumushimira abivanye ku mutima. Uwo muvandimwe yumvise ameze ate? Yaravuze ati “amagambo uwo musaza yambwiye yanteye inkunga cyane.” Birumvikana rero ko iyo umusaza ashimiye abavandimwe na bashiki bacu abikuye ku mutima, bibatera inkunga kandi bikabongerera ibyishimo, bityo bagakomeza kugendera mu nzira y’ubuzima nta ‘kunanirwa.’—Yes 40:31.
“MURAGIRE ITORERO RY’IMANA”
10, 11. (a) Abasaza bakwigana bate urugero rwa Nehemiya? (b) Ni iki kizafasha umusaza guha impano yo mu buryo bw’umwuka abo asura mu rwego rwo kuragira umukumbi?
10 Ni ubuhe buryo bundi bw’ingenzi abasaza bagaragazamo ko bita ku bavandimwe babo, bigatuma barushaho kugira ibyishimo? Ni igihe bafata iya mbere bagafasha abakeneye guterwa inkunga. (Soma mu Byakozwe 20:28.) Iyo abasaza babigenje batyo, baba bigana abagaragu b’Imana bizerwa bo mu bihe bya kera. Urugero, zirikana uko umugenzuzi wizerwa witwaga Nehemiya yabigenje igihe yabonaga ko bamwe mu bavandimwe be b’Abayahudi bari baracitse intege mu buryo bw’umwuka. Bibiliya ivuga ko yahise ahaguruka akabatera inkunga (Neh 4:14). Muri iki gihe, abasaza baba bashaka kubigenza batyo. ‘Barahaguruka,’ mbese bagafata iya mbere, kugira ngo bafashe abavandimwe babo gushikama mu kwizera. Kugira ngo batere abavandimwe na bashiki babo inkunga, babasura mu ngo zabo mu rwego rwo kuragira umukumbi, iyo imimerere ibibemerera. Icyo gihe baba bashaka ‘kugira impano yo mu buryo bw’umwuka’ babaha (Rom 1:11). Ni iki cyafasha abasaza kugera kuri iyo ntego?
11 Mbere y’uko umusaza asura umuntu mu rwego rwo kuragira umukumbi, aba agomba gufata igihe akamutekerezaho. Ni ibihe bibazo afite? Ni ibihe bitekerezo byamwubaka? Ni uwuhe murongo w’Ibyanditswe cyangwa inkuru y’umuntu uvugwa muri Bibiliya bihuje n’imimerere arimo? Umusaza nabanza gutekereza mu buryo nk’ubwo ku wo azasura, bizatuma avuga amagambo afite ireme aho kuvuga amagambo adafashije. Mu gihe umusaza asuye abavandimwe na bashiki bacu mu rwego rwo kuragira umukumbi, arabareka bakavuga maze akabatega amatwi yitonze (Yak 1:19). Hari mushiki wacu wagize ati “iyo umusaza yitonze akagutega amatwi, biraguhumuriza cyane.”—Luka 8:18.
12. Ni nde ukeneye guterwa inkunga mu itorero, kandi kuki?
12 Ni nde ukeneye inkunga y’abasaza? Pawulo yagiriye bagenzi be b’Abakristo inama yo ‘kurinda umukumbi wose.’ Koko rero, abagize itorero bose, hakubiyemo ababwiriza n’abapayiniya bamaze imyaka myinshi basohoza umurimo wabo ari indahemuka, baba bakeneye guterwa inkunga. Kuki na bo bakeneye inkunga z’abasaza? Ni ukubera ko rimwe na rimwe abo bantu bakomeye mu buryo bw’umwuka na bo bashobora kumva batsikamiwe n’imihangayiko duterwa n’iyi si mbi. Gusuzuma ibyabaye mu mibereho y’Umwami Dawidi, biri butume tubona ko burya n’umugaragu w’Imana ukomeye hari igihe akenera gufashwa na mugenzi we.
“ABISHAYI . . . AZA KUMUTABARA”
13. (a) Ishibi-Benobu yafatiranye Dawidi ari mu yihe mimerere? (b) Ni iki cyatumye Abishayi abasha gutabara Dawidi?
13 Hashize igihe gito umusore Dawidi asutsweho amavuta kugira ngo abe umwami, yahanganye na Goliyati wari uwo mu Barefayimu bari abantu b’ibihanyaswa. Dawidi wari intwari yishe icyo gihangange (1 Sam 17:4, 48-51; 1 Ngoma 20:5, 8). Imyaka runaka nyuma yaho, igihe Dawidi yarwanaga n’Abafilisitiya, yongeye guhangana n’ikindi gihangange cyo mu Barefayimu cyitwaga Ishibi-Benobu (2 Sam 21:16). Ariko icyo gihe bwo, icyo gihangange cyari kigiye kwivugana Dawidi. Kubera iki? Ntibyatewe n’uko Dawidi yari yabaye ikigwari, ahubwo byatewe n’uko yari afite imbaraga nke. Iyo nkuru ivuga ko ‘Dawidi yari yananiwe.’ Ishibi-Benobu abonye ko Dawidi yari afite imbaraga nke, ‘yiyemeje kumwica.’ Ariko mbere y’uko icyo gihangange cyica Dawidi, ‘Abishayi mwene Seruya yahise aza kumutabara, yica uwo Mufilisitiya’ (2 Sam 21:15-17). Mbega ukuntu yarusimbutse! Dawidi agomba kuba yarashimiye Abishayi kubera ko yari yakomeje kumwitaho maze agahita amutabara igihe yari yugarijwe n’akaga. Ni irihe somo twavana kuri iyo nkuru?
14. (a) Ni iki kidufasha gukomeza kuba abizerwa mu bihe bigoye cyane? (b) Abasaza bafasha bate abandi gukomeza kuba abizerwa no kongera kugira ibyishimo? Tanga urugero.
14 Ku isi hose, twebwe abagize ubwoko bwa Yehova dukomeza gusohoza umurimo wacu nubwo duhura n’inzitizi zituruka kuri Satani n’abambari be. Bamwe muri twe bahanganye n’ibibazo by’ingutu. Ariko kandi, biringiye Yehova mu buryo bwuzuye maze bagira imbaraga zo gukomeza kuba abizerwa muri ibyo bihe byari bigoye, nk’uko Dawidi na we yagize imbaraga zo kwica Goliyati. Rimwe na rimwe ariko, guhora duhanganye n’imihangayiko yo muri iyi si bituma tunanirwa kandi tugacika intege. Mu bihe nk’ibyo, ibibazo ubusanzwe twakwihanganira biba bishobora kuduca intege. Icyo gihe, inkunga dutewe n’umusaza ishobora kudufasha kongera kugira ibyishimo n’imbaraga, nk’uko byagendekeye abandi benshi. Hari umupayiniya ufite imyaka isaga 60 wagize ati “mu gihe cyashize, numvaga ntameze neza kandi umurimo wo kubwiriza warananizaga. Hari umusaza wabonye ko ntari ngifite imbaraga maze aranyegera. Twagiranye ikiganiro giteye inkunga gishingiye ku murongo wo muri Bibiliya. Nashyize mu bikorwa inama yampaye kandi byangiriye akamaro.” Yongeyeho ati “mbega urukundo uwo musaza yagaragaje igihe yabonaga ko ntari ngifite imbaraga maze akamfasha!” Mu by’ukuri, kumenya ko dufite abasaza batwitaho babigiranye urukundo kandi biteguye ‘kudutabara,’ kimwe na Abishayi wo mu gihe cya kera, bidutera inkunga cyane.
“MUMENYE URUKUNDO . . . MBAFITIYE”
15, 16. (a) Kuki Pawulo yakundwaga cyane n’Abakristo bagenzi be? (b) Kuki dukunda abasaza bacu?
15 Abasaza basohoza inshingano itoroshye. Hari igihe barara amajoro batagohetse cyangwa bakabyuka igicuku kugira ngo basenge bitewe no guhangayikira abagize umukumbi w’Imana cyangwa se bagiye kubafasha (2 Kor 11:27, 28). Ariko kandi, abasaza basohoza inshingano yabo neza kandi bishimye, nk’uko Pawulo yabigenzaga. Yandikiye Abakorinto ati “nakwemera rwose gutanga ibyo mfite byose no kwitanga jyewe wese ku bw’ubugingo bwanyu” (2 Kor 12:15). Koko rero, urukundo Pawulo yakundaga abavandimwe be rwatumye yitanga cyane kugira ngo abafashe. (Soma mu 2 Abakorinto 2:4; Fili 2:17; 1 Tes 2:8.) Ntibitangaje kuba abavandimwe baramukundaga cyane.—Ibyak 20:31-38.
16 Muri iki gihe, natwe abagaragu b’Imana dukunda abasaza bacu batwitaho kandi dushimira Yehova mu masengesho yacu kuba yarabaduhaye. Kuba bita kuri buri wese muri twe bituma turushaho kugira ibyishimo. Iyo badusuye mu rwego rwo kuragira umukumbi bidutera inkunga cyane. Ikindi kandi, twishimira ko baba biteguye kudufasha mu gihe twumva dutsikamiwe n’ibibazo byo muri iyi si. Rwose, abasaza nk’abo batwitaho ni ‘abakozi bakorana natwe kugira ngo tugire ibyishimo.’
^ par. 5 Nanone abo bavandimwe na bashiki bacu babajijwe ikibazo kigira kiti “ni uwuhe muco w’umusaza wishimira kurusha iyindi yose?” Abenshi muri bo bavuze ko bakunda abasaza bishyikirwaho. Mu gihe kiri imbere, tuzasuzuma uwo muco w’ingenzi muri iyi gazeti.


c: text/html

text:
NOVENI YA PASIKA 2021. UMUNSI WA 8: URUPFU NK’INZIRA.
Dusatiriye umusozo w’Igisibo na IDAMANGE . Dusingiriye iminsi 3 yitwa TRIDUUM PASCAL igenewe gucengera no guhimbazanya umunsi mukuru ukomeye cyane wa Pasika uzaba taliki ya 4/4/2021, kandi ugakomeza guhimbazwa mu gihe cy’iminsi 50 yose !
Muri uyu mugoroba, w’iya 02/04/2021, ni Uwagatanu mutagatifu ! Saa 20h30 ku isaha ya Paris, turakomeza amasengesho ya NOVENI kugira ngo turusheho kuzirikana IBANGA RYA PASIKA, no kugerageza gusobanukirwa aho rihurira n’ubutumwa Madame IDAMANGE IRYAMUGWIZA Yvonne yagejeje ku banyarwanda guhera taliki ya 31/1/2021, ko bagomba kureka gukomeza kujindirira mu bubata baterwa n’ubwoba bw’urupfu bwabasabitse.
Dore Gahunda ya Noveni Umunsi wa KARINDWI :
I. Amasengesho y’Intangiriro : Gusingiza Imana Butatu Butagatifu
II. Gusoma Ijambo ry’Imana, kurizirikana no kurisangira :
Yohani 13,1-15
III. Gusabirana
IV. Umugambi : Gusabira abari mu bubabare bukomeye
V. Isengesho Umwami Rudahigwa yavuze atura u Rwanda Kristu Umwami
VI. Isengesho ryo kwisunga KIZITO MIHIGO
Ababishoboye mwese musenge cyane musabire u Rwanda n’Akarere k’Ibiyaga bigari.
Mbifurije mwese Noveni nziza.
DORE LINK Y’ICYUMBA CYA ZOOM duhuriramo kuri uyu munsi wa mbere :
Heure : 2 avr. 2021 08:30 PM Paris
Participer à la réunion Zoom
https://us02web.zoom.us/j/86896026466?pwd=SFRsNTJhYjNDeDExcGphZlhIcnlrdz09
ID de réunion : 868 9602 6466
Code secret : 311274

robotstxt: allowed

filter: keep


text:
Radiyo Mariya yo mu Budage yatangiye gushishikariza Abadage gusura Kibeho
Nyuma y’uko Radio Horeb, ari yo Radiyo Mariya yo mu Budage, yafashije mu kubaka Radio Mariya Kibeho, yatangiye no gushishikariza Abadage gusura Kibeho.
Kuwa gatandatu tariki 22 Gashyantare 2020, ni bwo itsinda rya mbere ry’Abadage bashishikarijwe kuza i Kibeho na Radio Horeb ryageze i Kibeho.
Baje ari Abadage 41, basura Ingoro ya Bikira Mariya i Kibeho, n’aho Bikira Mariya yabonekeye abakobwa bigaga mu ishuri ryisumbuye rihari ubu ryitwa Urwunge rw’amashuri Nyina wa Jambo (GS Mère du Verbe) Kibeho.
Iri tsinda ryanasuye Radiyo Mariya Kibeho, yubatswe ku nkunga yegeranyijwe na Radio Horeb, maze abari bitabiriye uru rugendo nyobokamana bahabwa impano zirimo amashapule n’amashusho ya Bikira Mariya Nyina wa Jambo.
Diyakoni Michael Wielath, Visi Perezida wa Radiyo Mariya, na we wazanye n’Abadage baje mu rugendo nyobokamana, avuga ko batangaje kuri Radio Horeb ko hazaba urugendo nyobokamana i Kibeho mu Rwanda, maze mu gihe cy’icyumweru kimwe gusa abantu 40 baba bamaze kwiyandikisha.
Agira ati “Turifuza ko 40 baje muri uru rugendo nyobokamana bazaba ba ambasaderi ba Bikira Mariya Nyina wa Jambo w’i Kibeho”.
Nubwo atazi igihe azagarukira i Kibeho azanye abandi bakirisitu, kuba hari benshi bashakaga kuza bituma atekereza ko mu bihe biri imbere intego y’uko Kibeho yasurwa kimwe n’ahandi Bikira Mariya yagiye abonekera ku isi izagera aho ikagerwaho.
Ati “Abadage 100 bashakaga kuza. Twasize 60. Naravuze nti ‘ijana ni benshi, ndashaka gutangirana bakeya kugira ngo turebe niba no kugendana benshi bizashoboka ubutaha’. Hari abantu benshi bakomeje kubaza ngo urugendo nyobokamana rutaha ni ryari? Tuzabipanga nitugera iwacu”.
Jean Pul Kayihura, umukozi wo mu muryango mugari uhuza za Radiyo Mariya ku isi, ushinzwe za Radiyo Mariya zo muri Afurika, ni umwe mu bateguye urugendo nyobokamana rw’aba badage 41 baje i Kibeho.
Avuga ko Radiyo Mariya Kibeho ishyirwaho hari hagamijwe kumenyekanisha Kibeho, aho Bikira Mariya yasuye muri Afurika honyine kugeza ubu, kandi ko yizeye ko amaherezo bizashoboka.
Agira ati “Bikira Mariya wo mu Rwanda na Bikira Mariya w’i Fatima n’i Lourdes bose ni bamwe, n’ubutumwa batanga ni bumwe. Icyakora mu gihe ahandi usanga hahora urujya n’uruza rw’abantu, hano i Kibeho kugeza ubu haza umwe umwe. Ni yo mpamvu dukomeje gushishikariza abantu kuhasura”.
Kayihura anifuza ko itariki 28 Ugushyingo izirikanwaho amabonekerwa yabereye i Kibeho yaba umunsi w’ikiruhuko mu Rwanda, kugira ngo n’Abanyarwanda ubwabo bamenye Kibeho, bayisure ari benshi, bityo n’abanyamahanga bazabonereho kuza.
Agira ati “Uwaturutse i Burayi cyangwa mu gihugu cya Afurika cya kure aje mu rugendo nyobokamana i Kibeho akahasanga abantu nka miliyoni, biramutangaza cyane, yasubira iwabo akabwira abandi uko yahabonye.
N’uwo mubare munini w’abantu yahabonye na wo ufasha abandi kumva ko habereye ibitangaza akagira inyota yo kujyayo”.
Akomeza agira ati “Naho umuntu aturutse kure, yagera ahantu akahasanga abantu bakeya, ntabwo yasubirayo avuga ko hatangaje cyane”.
Iki cyifuzo cy’uko tariki 28 Ugushyingo yagirwa umunsi w’ikiruhuko, n’Umushumba wa Diyosezi ya Gikongoro, Musenyeri Célestin Hakizimana, yakigaragaje tariki ya 28 Ugushyingo 2018, i Kibeho, ari na wo munsi Radiyo Mariya Kibeho yatashyweho.


text:
Tariki ay 19 Kanama buri mwaka, aba ari umunsi mpuzamahanga w’abafotogarafi,abantu bakora umurimo wo gufata amashusho (ifoto).Tuzirikana akamaro keza k'ifoto mu buzima bw'abantu n'ibintu, mbese muri sosiyete muri rusange.
Tuzirikane ku kamaro k’ifoto mu kubungabunga no gusigasira imirage y’isi muri rusange,akamaro ifoto igira mu kumenyekanisha imirage y’isi.
Umufotogarafi wafashe ifoto y’umurage runaka ashobora kuyikoresha mu buryo butandukanye,ari ukuwumenyekanisha cyangwa kuburira abantu ko ufite ikibazo.
Amafoto menshi y’umuco,ubugeni,abahanzi,amateka n’ayandi menshi yerekeranye n’imirage abikwa mu ngoro ndangamurage ku buryo bifasha abaje gusura iyo ngoro,kubona,kumenya byinshi mu biba bimurikirwa muri iyo ngoro.
Amafoto afasha abantu kumva vuba ikintu,gutekereza neza ikintu,ifoto isigara mu bwonko kuburyo uhora wibuka ikintu wabonye ku ifoto.Uko wakumva ikintu ukagisigarana mu bwonko ni nako wareba ifoto ugasigarana isura yayo mu bwonko.
Dukwiriye kuzirikana akamaro k’amafoto mu buzima bw’abantu bwa buri munsi,ifoto ifite akamaro kanini igufasha kubika isura y’ikintu,kwibuka igikorwa runaka cyabaye,wakoze,ifugasha kwibuka uko wari umeze kera,abo mwabanye,uko ahantu hari hameze ,ifasha mu kwigisha n’ibindi byinshi.


text:
Tom Close asanga ari intambwe nziza igihugu cyateye kuba 64% by’abagize Inteko Ishingamategeko ari abagore ndetse kuba n’umuco wo gutora Nyampinga ugenda urushaho gukura abibona ikintu gituma abakobwa bitinyuka.
Aganira na IGIHE, Tom Close yavuze ko ashimishwa n’umuco wo gutora ba Nyampinga kuko umukobwa utowe afatwa nk’ijwi ry’abandi ariko asaba abategura irushanwa kongeramo ingufu.
Yagize ati “Igikorwa cyo gutora nyampinga ndagishyigikiye kuko mfata nyampinga nka ambasaderi uhagarariye abandi bakobwa ariko ngasaba abategura iki gikorwa kongeramo imbaraga no kuba hafi ba nyampinga kugira ngo babashe kuzuza inshingano baba bahawe”.
Yungamo ati, “Birababaza iyo umukobwa atowe agashyirwa ku mugaragaro ariko ugasanga abategura igikorwa ntibakurikiranye nyampinga ngo bamutoze uko akwiriye kwitwara kuko aba abaye undi muntu udasanzwe, bwacya kabiri ugasanga ahubwo batangiye kumubaza impamvu atujuje inshingano ze”.
Tumubajije ba Nyampinga abona bakoze ibikorwa by’indashyikirwa bakwiriye kubera abandi urugero , Tom Close yasobanuye ko Miss Bahati Grace na Miss Mutesi Aurore bakoze akazi katoroshye.
Yagize ati “Ba nyampinga bose barakoze ariko Miss Bahati Grace na Mutesi Aurore mbona barakoze cyane kuko nakurikiranye ibikorwa byabo”.
Nubwo yishimira ibyo aba bakobwa bakoze ubwo bari bafite ikamba rya Nyampinga, asanga ibyo Miss Bahati Grace yakoze byarirengagijwe
Ati, “Miss Bahati Grace ni umwe mu bakobwa bakoze pe ariko kubera igihe kinini yamaranye ikamba, ibyo yakoze mu mwaka yari arifite bisa nk’ibyabaye impfabusa biburizwamo”.
Nyuma y’indirimbo ‘Zero Distance’ yakoranye na Eddy Kenzo, Tom Close aritegura gushyira hanze izindi ndirimbo kugira ngo arusheho gushimisha abafana be.


text:
Imiterere y’ubutegetsi bwa Cyami mu Rwanda rwo hambere
“Mu butegetsi bwa kera,habaga ho Inzego z’ubutegetsi I Bwami”
Mu bushorishori bw’ubutesetsi habaga haganje Umwami na Nyina w’Umugabekazi.Mu ntekerezo za kera umwami si umuhutu,si umututsi ,si umutwa,ni umwana w’imana,agatsinda yavukanye imbuto”.Umwami ni inkuba ihindira mu bicu igakangaranya isi.Amateka aciye ni amahame agomba gukurikizwa,ni we Rukiko rw’ikirenga.Umwami ,akica agakiza,agakiza akica,akagaba akanyaga,akanyaga,akagaba.Umwami ni umutima w’igihugu,atanga ihumure,akagena imirwano.Ni itabaza ry’u Rwanda,akaba icyorezo cy’amahanga.
Mu ngoro y’Umwami habaga Rucabagome,ikaba ingoma yagenewe gutanga abagome.Yagendanaga n’Indamutsa ikagenda iyikurikiye.Yo rero ikavugir mu gikari,ikavuga batanze umuntu,ikavuga ku buryo bw’umurishyo wa Zigezikalagwe,yajya kuragiza bagakubitaho umurishyo umwe.Ibwami hahoraga uwo mwukai nyamunsi .
Abanyarwanda iyo bajya guca umugani babanziriza kuri iyi nteruro y’ibanze,ngo:
“Harabaye ntihakabe,Harapfuye ntihagapfe,Hapfuye imbwa n’imbeba,Hasigara inka n’ingoma”
Ingoma Nyiginya ihereye kuri iyo nteruro,yahimbazwaga n’ubuyoboke bw’ibindi bihugu bikururwa n’ubukungu bushingiye ku Nka.Amazina aganisha ku nka yo ariho kandi arazwi,ariko hari n’Indahiro nyarwanda ivuga inka:Inka yanjye!Karyabwite mba muroga!Makoko atanga inka!Yampaye inka!
Amarangamutima nkayoafitanye isano n’inka,n’amazina agusha ku ngoma byerekana rwose umwanya w’inka n’ingoma mu mitegekere Nyiginya.Umwani ni we mutegeka mukuru ugaragara,agasohorezwa n’Abatware b’intebe,nabo bagaherezwa n’ibisonga byafashwaga n’abamotsi.
“Umwami uganje agenga Igihugu agateka ijabiro
Abatware b’intebe bagategeka Intara bakagaba n’ibitero
Ibisonga bigakoresha uburetwa n’amakoro ku misozi
Abahamagazi bakayobora imirenge ku birongozi,mu by’ubutware”.
Ingoma Nyiginya yoroheye Abasinga b’Abasangwabutaka n’Abakoma,bikomereza umwuga wa bo w’ubupfumu.Abahinza nabo bagumana imihango yabo y’ubuvubyi,n’ubuvumyi bw’abanzi n’ibyonnyi,n’iy’ikemura-manza mu miryango yabo.Abatunzi bagabirwa imikenke n’ibikingi,Rubanda rwa giseseka bakihingira indeka zabo nta nkomyi.


text:
Musanze: Abaturage babujijwe kugira icyo bakorera ku musozi witse
Yanditswe na NGABOYABAHIZI PROTAIS
Ubuyobozi bw’Akarere ka Musanze burasaba abaturage bo mu Murenge wa Kimonyi, Akagari ka Mbizi ahari umusozi umaze amezi 5 witse, kutongera kugira igikorwa na kimwe bahakorera.
Ni ikemezo cyafashwe mu rwego rwo kwirinda ingaruka bashobora guhurirayo na zo.
Ubuyobozi bwavuze ko hazabanza hakorwe ubushakashatsi buzerekana icyateye uko kwika k’umusozi.
Umuyobozi w’Akarere ka Musanze wungirije ushinzwe imari n’ubukungu, Ndabereye Augustin, yagize ati: “Twafashe ikemezo ko nta muturage n’umwe ugomba kugira icyo akorera ku musozi witse, mu gihe hataragaragara icyabiteye no kureba niba hari ibikorwa byakongera kuhakorerwa”.
Yongeyeho ati: “Nta muntu wemerewe kuhatura, kuhahinga, kuhororera, mbese nta bikorwa bikwiye kuhaba. Ubu twasabye abashakashatsi ko badushakira icyateye kiriya kiza. Imiryango igera kuri 5 twabonaga rwose ko iri mu nzira zo kuba na yo yarigita kuko yari iherereye neza neza ku ruhande rufite iki kibazo, hari na gahunda yo kuzabatuza neza”.
Bamwe mu baturage bo muri uyu murenge urimo musozi witse bavuga ko bafite impungenge ko bishobora gusatira n’ahandi.
Kamanzi Jean Claude yagize ati: “Ubu twabuze icyo twakora rwose, kuva ubutaka bwacu bwatangira kwiyasa hamwe hakarigita, ubu natwe kuhahinga byaratuyobeye, niduteramo imyaka ishobora kuzarigita cyangwa se mu gihe turimo guhinga na twe tukakaba twarigita. Ahubwo icyo dusaba ubuyobozi, ni ukudushakira impuguke byihuse, zigapima buriya butaka, kuko hari n’ubwo wasanga iki kiza kizafata umurenge wacu wose”.
Iki kibazo cy’umusozi witse cyagaragaye mu bihe by’imvura yo muri Mata 2018, cyatumye imiryango 5 yari ituye kuri uyu musozi yimurwa kuri ubu ikaba igikodesherejwe n’ubuyobozi bw’Akarere ka Musanze.
Gahunda ihari ngo ni uko iyi miryango izubakirwa inzu zo guturamo kimwe n’indi yasenyewe n’ibiza igakurwa mu manegeka, izubakirwa yose hamwe ikaba igera kuri 26 mu Karere ka Musanze.


text:
Ngo nubwo abantu baba bakundana cyane urukundo rugaragarira buri wese ariko ngo hari utuntu tumwe na tumwe bashobora kubeshyanyaho cyangwa se bakaduhishanya, aho usanga hari amagambo amwe n’amwe abantu bakunda kubwira abakunzi babo ariko bababeshya.
Ubushakashatsi bwakorewe ku bakundana baba abatarashyingirwa ndetse n’abashyingiwe bwagaragaje ko urutonde rw’ibintu ababana mu rukundo bashobora kubeshyanaho cyangwa se bagahishanya.
Kuri urwo rutonde hari:
-Kubijyanye n’igihe: aha usanga umuntu ashobora kubwira umukunzi we ko nta mwanya afite ngo bavugane kuko hari utuntu ari gukora.
-Ikigero cy’urukundo: aha usanga umuntu ashobora kubwira uwo akunda ko ntawe basa, ko amurutisa abari ku isi bose ndetse ko yanamupfira.
-Ku mabanga: usanga umwe aba afite uko yumva urukundo afitanye n’umukumzi we ariko ntabimubwire uko biri aho usanga atanifuza kuzarambana na we ariko ntabimutangarize, kubitsanya amabanga amwe n’amwe ariko hakagira ayo bazigama ariko ugasanga buri wese abwira undi ko ntacyo yamuhisha, kubeshyana ku gihe bamarana n’abandi badahuje igitsina, guhisha abo baba bakoranye imibonano mpuzabitsina bibatunguye cyangwa babiteguye, guhishanya ubutumwa bugufi bakira ku matelepfone bitaba cyangwa se no ku bucuti bagirana n’abandi badahuje igitsina no guhisha uburyo babanye n’abo bigeze gukundana mbere.
-Ku bijyanye n’imibonano mpuzabitsina: aha usanga afite uwo akunda ariko hari undi bakorana imibonano mpuzabitsina ariko akabimuhisha, ugasanga hari undi yishimira ndetse akumva anamukurura ariko ntabe yabivuga. Ku bagabo ho cyangwa se abasore ngo ushobora gusanga banikinisha (masturbation) ariko ntibabe babihingukiriza abakunzi babo ndetse bakanababeshya ko batajya babijyamo. Bahishana uko bashimishwa n’imibonano mpuzabitsina bagirana aho usanga buri gihe amwereka ko abyishimiye nyamara hari n’igihe aba atabyishimiye habe na gato.
-Amateka y’imibonano mpuzabitsina: harimo kutabwizanya ukuri ku mubare w’abobakoranye imibonano mpuzabitsina idakingiye, umubare wabo bigeze kubana mu rukundo, ku bakobwa usanga bahisha ukuri ku bijyanye n’ubusugi bwabo, ku baba barigeze gukuramo inda n’ibindi.
-Kwizerana no gucana inyuma: aha usanga biba ku bubatse ingo, aho usanga nk’umugabo cyangwa se umugore adashobora kubwira umufasha we undi bakoranye amabanga y’urukundo byaba byamutunguranye cyangwa se byiteguwe.
Urubuga www.truthaboutdeception.com dukesha iyi nkuru rukomeza ruvuga ko hari ibintu byinshi bitandukanye abakundana bashobora guhishanya cyangwa se kutabwizanyaho ukuri harimo nko kubwirana ko bakunda abavandimwe b’incuti zabo, hari igihe atakubwira ko atabishimiye kuko azi ko utabifata neza agahitamo kukubeshya. Kutabwizanya ukuri ku byo bakunda ko incuti zabo zagira cyangwa se uko zamera, aho ushobora gusanga umukobwa yikundira abasore b’imigirigiri (babyibushe) bagaragara ariko uwo bakundana yaba ari muto ugasanga amubwiye ko akunda abasore bato nka we, kubeshyanya ku biro bafite, imyaka, ku myenda n’ibindi bakunda. Aha abakobwa ushobora gusanga babeshya ko batanywa inzoga, itabi cyangwa se n’ibindi binyobwa n’ibiribwa badafata nyamara babikunda.
Guhishanya imyumvire kuri politiki, ku madini no ku moko kugira ngo bakunde barambane n’abakunzi babo.
Abantu b’igitsina gabo ngo ni bo bakunda kubeshya ku bijyanye n’umutungo bafite, ku mushahara binjiza, uko bacunga umutungo wabo; aho umusore ashobora kubwira umukunzi we umutungo adafite kugira ngo amwemeze ko akomeye naho abagabo bo bakerekana umutungo muke aho bashobora kubeshya ku mushahara bafata bakawutubya kugira ngo abagore babo batababaza icyo baba bayakoresheje.
source: ubuzima.info


text:
Ku wa 5 w’icya 7 Gisanzwe C, 1/3/2019
Amasomo: 1º. Sir 6, 5-17; Zab 119 (118), 12.16.18.27.34.35; Mk 10, 13-16
Isomo rya mbere rya none riradufasha gutekereza ku bucuti hagati y’abantu muri rusange. Uwanditse iki gitabo cya mwene Siraki yafashe umwanya wo kwitegereza uko abantu babayeho mu mubano wa buri munsi. Ibyo yabonye bishobora kudutera ubwoba.
Mwene Siraki yasobanukiwe ko burya umubano w’abantu usa n’ugendera ku byo buri wese aba yifitemo mu mutima. Hakunze kugaragara umubano udashinze imizi ku mutima. Uwo ni wa mubano uhururana abantu ubaganisha mu nyungu runaka. Umwanditsi yaduhabije ubwo yavugaga ko incuti nyakuri ya yindi ishobora kukugira inama ari imbonekarimwe. Ngo rwose inshuti nyayo y’indahemuka ishobora kuba ihagaze kuri rimwe ku gihumbi. Biratangaje cyane nyamara ni ukuri. Hari igihe umuntu ashakisha incuti nyamara yikurikiraniye gusa uwo yabonyeho ibintu n’amafaranga. Ni yo mpamvu bamwe bakundana ariko nyuma y’igihe bakarebana ayingwe.
Ubucuti dukeneye ni bwa bundi buronkera benebwo umukiro n’umunezero bidashira. Uwo mukiro n’uwo munezero bihoraho bifite umusogongero muri Bibiliya Ntagatifu. Ijambo ry’Imana Data Ushoborabyose ritubwira ko Jambo yigize umuntu akabana natwe agamije kudutoza uko batambuka bamugana hamwe na Data mu bumwe bwa Roho Mutagatifu. Uko dutambuka mu by’iyi si bihita, ni na ko twitegura kuzatura ubuziraherezo mu Bwami bwa Data. Urugendo tugomba kurufatanya mu kuri, mu rukundo no mu bwumvikane. Kugira ngo tugendane tugirirane akamaro, icyo twihatira kwirinda, ni ukwirata no kuba twakwibwira ko turuta abandi…Ni aho Yezu asa n’uwakurije kutubwira ko kwitwara nk’umwana muto ari yo nzira yazatugeza mu ijuru. Twitegereze abana batabeshya ntibaryarye. Abana bubaha tubitegereze. Nitureba neza imigenzereze y’abana bato, tuzasanga ukwiyoroshya kwabo n’umutima utari mu bucabiranya ari yo matwara y’abakurikiye Yezu Kirisitu.
Tube aba Kirisitu dukomera ku bucuti hamwe na we ndetse n’abavandimwe bose. Yezu Kirisitu asingizwe. Umubyeyi Bikira Mariya aduhakirwe. Abatagatifu duhimbaza none, Abundansi, Albini, Ewudogisiya, Feligisi wa 3, Rosendo, Dawudi na Suwitiberi badusabire kuri Data Ushoborabyose.
Padiri Cyprien Bizimana


text:
Abamotari mu bice bitandukanye by’akarere ka Gatsibo, barifuza ko abayobora amakoperative yabo bajya bagira manda bamara ku buyobozi, ngo ku mpamvu z’uko abaziyobora usanga bagira koperative nk’akarima kabo iyo batinze ku buyobozi.
Ngo komite zihawe manda koperative zazamuka
Bamwe mu bamotari baganiriye na Nonaha.com bavuga ko abaperezida b’amakoperative mu karere ka Gatsibo, bagiye bagira manda byabafasha mu mikorere y’amakoperative ndetse ngo mu gihe manda zabo zirangiye bakabazwa ibyo bakoze.
Museveni Etienne, umwe mu bamotari yagize ati "Utanabitinzeho ibintu by’amakoperative by’abaperezida byo byabaye nk’akarima k’igikoni, bitunze abaperezida kurusha abanyamuryango, bibaye manda idasubirwaho numva ko byatanga umusaruro".
Abandi bati "Iyo umuntu akora hakajyaho manda niba ari imyaka nk’ingahe bashyizeho, ni ukuvuga ngo iyo hagiye kuba ihererekanya hari ibyo yerekena byakozwe, iyo umuntu rero ntabyo yerekana nta n’icyo bimubwiye, niyo mpamvu ubona amakoperative atajya azamuka, ntashobora kuzamuka umuntu ayobora imyaka icumi kuva koperative ishinzwe akavaho kubera yariye umutungo nta n’umubaza. Hari manda yajya abazwa ibyo yakoze yaba yarariye umutungo agakurikiranwa".
Umuyobozi w’ihuriro ry’amakoperative y’abamotari mu karere ka Gatsibo, Rwabarinda Aloys, yabwiye Nonaha.com ko ubusanzwe byajyaga bikorwa, gusa ngo bagiye kongera basubire inyuma barebe ko hari aho manda z’abaperezida zarangiye bongere batore.
Yagize ati "Urebye kuvuga ngo ntabwo byakorwaga njye navuga ko atari byo na cyane ko hirya no hino iyo dukoze inama turabaza tuti nyobozi zimaze igihe kingana iki? Noneho aho dusanze zarangiye tugatora bityo rero hashingiye ku itegeko aho manda zizajya zirangira hazajya habaho amatora. Aho biri rero hirya no hino abadasobanukiwe n’itegeko tugiye gufatanya n’izindi nzego z’amakoperative mu karere hano iwacu aho manda zarangiye dutoreshe bundi bushya".
Manzi Theogene, umuyobozi w’akarere ka Gatsibo wungirije ushinzwe iterambere ry’ubukungu, na we yemeza ko hagiyeho manda mu makoperative y’abamotari hari umusaruro byatanga ariko agasaba abamotari gutegura umwanya bakaganira ku bintu bitandukanye byatuma koperative zabo zitera imbere.
Yagize ati "Nanjye nshyigikiye ko umuntu atayobora ubuziraherezo, nshyigikiye ko hakwiye kuba hajyaho igihe runaka kizwi perezida wa koperative ari buze kuba ayiyobora akaba yanabasha gusimburwa n’abandi bashobora kuzana amaraso mashya, bashobora kuzana ibitekerezo bishya kugira ngo babashe guteza imbere amakoperative yabo, bategure igihe dukwiye kuba tuganira nabo twumve ku buryo burambuye ibitekerezo n’ingorane bafite tujye inama na bo, batugire inama, n’ubwo turi abayobozi b’akarere na bo batugira inama kandi zatwubaka, zadufasha natwe kurangiza inshingano zacu neza".
Ikibazo cy’imiyoborere mibi y’amakoperative y’abamotari si umwihariko w’akarere ka Gatsibo gusa, mu bice bitandukanye by’igihugu usanga abamotari bibaza banijujutira imwe mu misanzu batanga mu makoperative irengero ryayo ngo bakaribura.


text:
Iki ni ikiganiro twagiranye na Ras Patrick.
Amakuru rasta patrick?
Raspatrick:amakuru nimeza cyane
Yeah Patrick utuzaniye indirimbo yawe nshya wise URABARUTA ukaba warayikoze mujyana ya reagge twayumvishe ni indirimbo nziza yaba amagambo ayirimo ndetse nimicurangire yayo ndavuga BEAT ese ubundi ni ubwambere uririmba cyangwa nubundi usanzwe ubikora ?ninde wagukoreye iyi ndirimbo?
Patrick:murakoze kumbaza icyo cyibazo yeah iyi niyo ndirimbo yange yambere ariko sibwo bwambere ndirimba kuko nsazwe ndirimba murusengero ndetse nahandi hantu hahuriye abantu ,naho iyi ndirimbo nshyize hanze bwambere nkaba narayikoreye muri studio yitwa nalord ikaba yarakozwe na pastor p
Uti niyo ndirimbo yambe ukoze kandi ukaba uyizanye munjyana ya reagge ese ko reagge abanyarwanda bavuga ko yazimye kuki wowe waba ariyo uzanye ntuze muri
rap cyangwa rnb doreko arizo njyana twavugako zikuzwe hano mu rwanda ?
Patrick:ambo burya buri muntu agira ijyanaye akunda ,mukuririmba cyangwa yamufashije nge kugiti cyange nahisemo injyana ya reagge kubera ko ari ijyana yazimye kandi nyikunda reagge mubusazwe ni ijyana itanga
ubutumwa duhereye kubagiye bayikoresha mbere ugiye wumva nkindirimbo za bobo ,lucky dube,piter toch nabandi beshi ntarondoye nange nakuze numva ibikorwa cyangwa indirimbo zabo bigatuma mbiyumvamo kugeza naho ninjiriye muri muzika najye nkaza nkora reagge
Ese ko uvuga ko reagge wayijemo kuberako itanga ubutumwa ubuse ushatse kuvuga ko abakora hip hop cyangwa izindi jyana ntabutumwa batanga?
Patrick:hoya sukuvugako abakora izindi jyana badatanga ubutumwa ahubwo buri wese agira uko atanga ubutumwa bijyanye nijyana akoramo
bityo nge nahisemo kujya ntanga ubutumwa bwange mujyana ya reagge kandi nkayikora live
Uti ugiye kujya ukora live none kuri wowe ni ikihe gicurangisho cya muzika uzi gucuranga kuburyo wajya imbere yabantu ukaririmba ndetse ukanabacurangira live urugero hano mu Rwanda nka Kizito Mihigo, Makanyaga nabandi bazi muzika?
Patrick: ibicurangisho byamuzika ibyishi nzi kubicuranga harimo nka piano,gital,ingoma nibindi ndumva uwshaka kubona uko ncuranga yazaza muma concert yange kuko nyuma yo kuririmba hakurikiraho kwiyereka abakunzi bawe(abafana)
Mugusoza ni iki wasaba abakunzi bawe ndetse nabakunzi bamuzika muri rusange?
Patrick:icyo nasaba abakunzi bange, ni ukunshyigikira ndetse no kumpora iruhande naho abakunzi ba muzika nyarwanda nabasaba kumva ubutumwa buri mundirimbo ntibite cyane kujyana kuko ubutubwa nibwo wubaka igihugu muri rusange.


text:
UMUSOMYI WA BIBILIYA, ni igitabo gitegurwa...
Yanditswe na: Ubwanditsi
2019-05-16 06:01:53
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa kane, taliki ya 16, Ukwezi kwa gatanu, turasoma mu Abaroma 3.21-31
21.Ariko noneho hariho gukiranuka kw’Imana kwahishuwe kudaheshwa n’amategeko, nubwo amategeko n’ibyahanuwe ari byo biguhamya,
22 .ni ko gukiranuka kw’Imana abizeye bose baheshwa no kwizera Yesu Kristo ari nta tandukaniro,
23.kuko bose bakoze ibyaha, ntibashyikīra ubwiza bw’Imana,
24.ahubwo batsindishirizwa n’ubuntu bwayo ibibahereye ubusa, ku bwo gucungurwa kubonerwa muri Yesu Kristo.
25.Ni we Imana yashyizeho kuba impongano y’uwizera amaraso ye, kugira ngo yerekane gukiranuka kwayo kwayiteye kwirengagiza ibyaha byakozwe mbere y’icyo gihe, ubwo Imana yabyihanganiraga,
26.kandi yabikoreye kugira ngo no muri iki gihe yerekane gukiranuka kwayo, ngo ibe Ikiranuka kandi Itsindishiriza uwizeye Yesu.
27.None se twakwīrāta iki? Nta cyo. Ni ayahe mategeko yabitubujije? Ni ay’imirimo? Reka da! Ahubwo twabibujijwe n’amategeko yo kwizera,
28.kuko duhamije yuko umuntu atsindishirizwa no kwizera, atari imirimo itegetswe n’amategeko.
29.Mbese Imana ni iy’Abayuda bonyine? Si iy’abanyamahanga na bo? Yee, ni iy’abanyamahanga na bo,
30. kandi ubwo Imana ari imwe izatsindishiriza abakebwe ku bwo kwizera, n’abatakebwe na bo izabatsindishiriza ku bwo kwizera.
31.Mbese none duhinduze ubusa amategeko kwizera? Ntibikabeho! Ahubwo turayakomeza.
Ibibazo bidufasha gusobanukirwa umusomyi:
Ibyo nsomye biranyigisha iki
Ku Mana data wa twese?
Kuri Yesu kristo?
Ku mwuka wera?
Ubusobanuro bw’umusomyi
Bose bakoze ibyaha ntibashyikira ubwiza bw’Imana (23): Mu bice bya mbere Pawulo yagaragaje uko ari abakebwe ari n’abatakebwe; bose nta n’umwe washoboye gukiranuka uko Imana ibishaka. Nyamara Imana ntiyabaretse ngo bose barimbuke, ahubwo yahishuye ugukiranuka kudaheshwa no gukurikiza amategeko. Imana yatanze umwana wayo ngo abe impongano y’ibyaha by’abari mu isi bose (Yoh.3.16). Batsindishirizwa n’ubuntu bwayo ibibahereye ubusa (24): Agakiza ni impano y’Imana, ntikagurwa amafaranga cyangwa ngo gakodeshwe. Bityo nta bwinshi cyangwa ubwiza bw’imirimo twakora ngo twemerwe nayo. Agakiza rero ni umurimo w’Imana yonyine uturuka mu mbabazi no mu rukundo byayo (Ef.2.4-5,8-10). Itsindishiriza uwizeye Yesu (26): Gutsindishirizwa ni ukugaragara nk’umukiranutsi imbere y’Imana kandi utari ubikwiye. Abantu benshi bibwira ko nta muntu ushobora kuba umukiranutsi acyambaye uyu mubiri, keretse nyuma y’urupfu. Gusa ijambo ry’Imana ritwereka ko duheshwa gukiranuka no kwizera Yesu Kristo wahindutse icyaha ku musaraba (2Kor.5.21). Mbese ujya uzirikana ko Yesu yapfuye mu kimbo cy’abanyabyaha, kugira ngo umwizera wese adacirwaho iteka (30)?
[email protected]


text:
Mu nzandiko za Komisiyo y’Igihugu yo Kurwanya Jenoside (CNLG) zigaragaza bimwe mu bikorwa byaranze umugambi wo gutegura Jenoside yakorewe Abatutsi mu 1994. Ibikorwa bikurikira ni ibyaranze amatariki 08 -15 Werurwe 1991-1994.
MRND yashinze agatsiko k’abicanyi mu Mujyi wa Butare
Amashyaka ya MDR na PL yasohoye itangazo ridasanzwe yise special ku wa 14 Werurwe 1992 rigaragaza ko MRND yashinze mu mujyi wa Butare umutwe w’abagizi ba nabi witwaga “Front Commun Contre les Inkotanyi” (FCCI) wari ugizwe cyane cyane na bamwe mu banyeshuri bo muri Kaminuza nkuru y’u Rwanda. Uwo mutwe wari ufite inshingano zo gutoteza abanyeshuri batari muri MRND, by’umwihariko Abatutsi. Umutwe washinzwe na Dr. Jean Berchmans Nshimyumuremyi wari umuyobozi wungirije wa Kaminuza.
Izo nterahamwe zahabwaga kandi inkunga n’ubuyobozi bwazo ku rwego rw’Igihugu ndetse abakuru bazo barimo Kajuga Robert, Mbonabaryi Leoni, Mudahinyuka Jean Marie Vianney, Akingeneye Eugene na Rutaganda Georges bazaga kenshi gukorana inama n’abagize uwo mutwe i Butare. Imwe muri izo nama yabaye ku itariki 12 Werurwe 1992, irangiye bamwe mu banyeshuri b’Abatutsi n’abo mu mashyaka ya poritiki yarwanyaga Leta baratewe barakubitwa.
Ibi byabanjirijwe n’inama yabaye ku wa 08 Werurwe 1992, ikoreshejwe n’abadepite babiri ba MRND bakomoka muri Butare, Laurent Baravuga ukomoka muri Kigembe na Bernadette Mukarurangwa ukomoka muri Ndora. Baravuga yakoresheje inama muri komine Kigembe, segiteri Kigali, asaba abari aho bose “gufata imipanga, imiheto n’amacumu bagatangira bagahiga abatari muri MRND bose badakangwa n’amaduka n’amamodoka.” Muri Jenoside abo badepite bombi bagize uruhare runini mu gukangurira kwicisha Abatutsi.
Irindi tangazo rya MDR ryo ku wa 10 Werurwe 1992 rigaragaza ko abayobozi ba MRND muri Butare bateje imvururu muri za komine bafitemo ingufu, aho ishyaka rya MRND ryakoresheje mitingi muri Komini nyinshi zo mu gihugu bagasiga bateje imvururu mu baturage.
Itangazo rivuga ko ibikorwa nk’ibyo byatangiriye muri Komine Muganza (Butare) biyobowe na Perezida w’iryo shyaka muri Butare, Amandin Rugira, ngo wavugaga ko “MDR yibanguriye kuri PL. Bizabyara ibirambu, cyangwa ngo ujya gutwika imbagara arazirundanya. Ubwo aba ashaka guteranya Abahutu n’Abatutsi ngo basubiranemo”.
Iryo tangazo ryasobanuraga ko “Ikibabaje cyane ari uko abategetsi bamwe ba perefegitura n’aba komini barimo perefe Temahagari bakomeje kubogamira uruhande rumwe, bagatera ubwoba abayoboke b’andi mashyaka.” Itangazo rigasoza riburira Temahagari ngo “amenye ko Butare yo muri 1992 atari Gikongoro yo muri 1963”.
Impamvu y’iyi mvugo, ni uko mu 1963, Yusitini Temahagari ari we wasimbuye Andreya Nkeramugaba ku mwanya wa perefe w’iyo perefegitura mu gihe cya Jenoside yabereye ku Gikongoro mu Kuboza 1963.
Ibinyoma bya Leta ya Habyarimana ku bwicanyi yakoreraga Abatutsi muri Ruhengeri na Gisenyi
Igihe Leta ya Habyarimana yicaga Abatutsi muri perefegitura ya Ruhengeri na Gisenyi, abantu ntibari bemerewe kuhagera keretse abakozi ba perefegitura, abasirikari n’abakozi bo mu nzego z’umutekano. Abanyamakuru na bo babujijwe kugera ahaberaga ubwicanyi, keretse abanyamakuru ba Radio Rwanda n’ab’ikinyamukuru Kangura. Ibi birasobanura impamvu ubwicanyi bwakorwaga na Leta ya Habyarimana bwatinze kumenyekana.
Mu kiganiro cyahise kuri Radio Rwanda, tariki ya 12/3/1991, abategetsi ba perefegitura ya Ruhengeri ari na bo bakoraga ubwo bwicanyi bavuze ko nta kibazo cy’amoko kiri muri iyo perefegitura. Umuyobozi w’amashuri abanza muri iyo perefegitura yavuze ko abarimu be bose bari mu kazi, ko nta n’umwe ubura.
Nyamara, abarimu b’Abatutsi bose barafunzwe mu byitso, nyuma baricwa. Kubera ko ikinyoma cyari kimaze kumenyekana, abari ku isonga ry’ubwicanyi, bemeye ko hari Abatutsi bapfuye, babeshya ko bapfuye barwanira Inkotanyi, abandi ngo bajyanye nazo.
Iki kinyoma ni cyo Habyarimana na we yakomeje kubwira amahanga, nk’uko yabigaragaje mu ibaruwa yandikiye Komisiyo y’Uburenganzira bwa Muntu y’Umuryango w’Abibumbye. Nyamara n’ubwo Habyarimana yahakanaga ubwo bwicanyi, Minisitiri w’Ubutabera yemeje ko buriho, asaba ko hatangira iperereza.
Nta perereza ryigeze rikorwa kuko perefe wa Perefegitura Ruhengeri Nzabagerageza Charles, yatumije inama y’umutekano ya perefegitura, avuga ko nta perereza rigomba gukorwa, ko nta mpamvu yo “kuzikura ibintu byibagiranye, bishobora gushoza imvururu mu baturage”.
Amashyirahamwe aharanira uburenganzira bwa muntu yagaragaje ko hishwe Abatutsi basaga 300 mu Bugesera
Nyuma y’ubwicanyi bwakorewe Abatutsi mu Bugesera mu ijoro ryo ku itariki ya 4 rishyira iry’iya 5 Werurwe 1992, amashyirahamwe atanu yigenga aharanira Uburenganzira bwa Muntu: ADL, Lichredor, ARDHO, Kanyarwanda na AVP yakoze ubucukumbuzi bubiri bwimbitse kuri ubu bwicanyi bavumbura ibintu byinshi biteye agahinda.
Raporo ya mbere yashyizwe ahagaragara ku itariki 10 Werurwe 1992 igaragaza urupfu rw’Abatutsi basaga 300. Bamwe muri bo bari bararoshywe mu migezi abandi baratwikiwe mu nzu. Iyi raporo kandi yanavugaga ko Abatutsi bavuye mu byabo bageraga ku 15.000 kandi ko bari babayeho mu buzima buteye agahinda, cyane cyane abari barahungiye kuri Paruwasi no ku mashuri i Nyamata, Maranyundo, Ruhuha na Rilima.
Iyi raporo kandi yamaganaga uruhare rw’abayobozi muri ubwo bwicanyi cyane Fidèle Rwambuka, Burugumesitiri wa Kanzenze, Faustin Sekagina, Superefe wa Kanzenze, Déogratias Ndimubanzi wari umwungiriza wa mbere w’umushinjacyaha muri Parike ya Kanzenze na Dominique Muhawenimana wari ushinzwe iperereza muri Superefegitura ya Kanazi.
Ku itariki ya 30 Werurwe 1993, aya mashyirahamwe yongeye gukora ubucukumbuzi mu Bugesera agamije kureba uko umutekano uhagaze nyuma y’umwaka umwe habaye ubwicanyi bwo mu 1992.
Muri raporo yabo basohoye ku itariki 5 Werurwe 1994, aya mashyirahamwe yagaragaje ko Abatutsi benshi bari baravuye mu byabo batari barigeze babisubiramo kandi ko iteka bahoraga bahohoterwa n’abarwanashyaka ba CDR. Iyi raporo yagaragazaga ko abangavu bari baragiye bafatwa ku ngufu n’abasirikare bo mu kigo cya Gako.
Abantu bakomeje kwicwa hitwajwe ko bakekwagaho gushaka kujya muri FPR. Bamwe muri abo bishwe babashije kumenyekana ni nka Nyabyenda n’undi witwa Anastase bakoreraga uwari umukozi ukomeye muri MINECOFIN witwaga Mbarute. Uwitwa Butera yiciwe n’abasirikare i Nyarurama (Komini Ngenda) ku itariki ya 6 Werurwe 1993. Abantu benshi barakubiswe baramugazwa barimo umusaza witwaga Mutabazi wakubiswe n’abajandarume n’abapolisi ku Biro bya Komini Kanzenze ku itariki ya 21 Gashyantare 1993.
Lieutenant-Colonel Claudien Singirankabo, Komanda w’Ikigo cya Gisirikare cya Gako, yasobanuye ko ubwo bwicanyi bwabaye inkurikizi z’intambara bari barashowemo na FPR kandi ko na nyina yari yariciwe na FPR mu Ruhengeri.
Imiryango mpuzamahanga irengera ikiremwa muntu yamaganye ubwicanyi bwakorwaga na Leta ya Habyarimana
Tariki ya 15 Werurwe 1994, Komisiyo Mpuzamahanga ihuje imiryango irengera ikiremwa muntu, ari yo « Human Rights Watch, Fédération Internationale des Ligues des Droits de l’Homme, Centre International des Droits de la Personne et du Développement démocratique, Union interafricaine des Droits de l’Homme et des Peuples », ifatanyije n’umuryango «Amnesty International » basohoye itangazo bagaragaza ko ubwicanyi bwiyongereye mu Rwanda, kandi ko intwaro zahabwaga abaturage ku mugaragaro.
Iryo tangazo ryanagaragaje ko MRND ifite uruhare mu gukereza gushyiraho inzego z’inzibacyuho, aho yashakishaga impamvu zose ayo masezerano yaburiramo, inasaba ko abagize uruhare mu bwicanyi batakurikiranwa.
Leta ya Habyarimana yishe n’abanyamahanga barwanyaga umugambi we wo kurimbura Abatutsi
Gutegura Jenoside byajyanaga no gucecekesha abashoboraga gutuma umugambi wa jenoside utagerwaho. Abenshi barishwe, abandi barafungwa cyane cyane abanyamakuru bavugishaga ukuri nka Kameya André umuyobozi w’ikinyamakuru Rwanda Rushya. Ni muri urwo rwego, umutaliyanikazi witwa Antonia Locatelli yishwe. Antonia Locatelli yakomokaga mu Butaliyani, yari Umuyobozi w’Ikigo kigisha imyuga iciriritse (CERAI) cya Nyamata. Yishwe mu ijoro ryo ku itariki 9 rishyira itariki ya 10 Werurwe 1992 arashwe n’umujandarume Epimaque Ulimubenshi.
Uyu Mutaliyanikazi wari umurezi i Nyamata yari yarakiriye impunzi z’Abatutsi zahungaga abicanyi, abimenyesha inzego zitandukanye zaba iza Leta cyangwa izigenga zirimo Arikidiyosezi ya Kigali, CERAI ya Nyamata yabarizwagamo.
Mu rwego rwo kumvikanisha uburemere bw’ubwicanyi bwari burimo gukorerwa Abatutsi, Antonia Locateli yari yaratanze amakuru kuri Radio Mpuzamahanga y’Abafaransa (RFI). Yahise yicwa ikiganiro ke (interview) kikimara gutangazwa mu makuru ya nimugoroba kuri RFI. Uwamwishe ntibyigeze bimutera ikibazo na gato, ibi bikaba bigaragaza ko ari ubwicanyi bwari bwateguwe kandi bushyigikiwe na Leta.
Uretse Anatonia Locatelli, hari n’undi munyamahanga Furere Fransisko Cardinal wakomokaga mu gihugu cya Canada wayoboraga ikigo k’imyuga cya Butamwa “Centre de formation rurale de la jeunesse de Butamwa” kigishaga urubyiruko imyuga itandukanye, na we wishwe muri ubwo buryo. Yabanaga muri icyo kigo n’abandi bafurere batatu barimo undi munyacanada witwa Paul Latraverse n’abandi banyarwanda babiri ari bo Furere Karake Evariste na Furere Rwibandira Pierre Servillien.
Nkuko bigaragara mu ibaruwa yo ku wa 2 Ukuboza 1992 igenewe Minisitiri w’Intebe yanditswe na Dr. Iyamuremye Augustin wari Umukuru w’ibiro by’iperereza imbere mu gihugu, byabarizwaga kwa Minisitiri w’Intebe, mu ijoro ryo ku itariki 29 rishyira 30 Ugushyingo 1992, Furere Cardinal wari ufite imyaka 50 y’amavuko yarashwe n’igitero cy’abantu bagera kuri batandatu bambaye imyenda ya gisirikare. Yarasiwe mu kigo cy’abafurere agwa imbere y’icyumba yararagamo. Bamaze kumwica binjiye mu nzu batwara amafaranga abarirwa hagati y’ibihumbi magana abiri na magana ane.
Muri iyo baruwa, Umuyobozi Mukuru w’Ibiro by’iperereza asoza avuga ko abaturage bo muri ako karere binubira imikorere mibi y’inzego zishinzwe umutekano n’iz’ubugenzacyaha, bakavuga ko zifatanyije n’abicanyi ndetse n’amabandi.
Iyicwa rya Furere Cardinal risa nkaho ritatunguye bamwe mu bari bamuzi cyane cyane abahagarariye ibihugu byabo mu Rwanda. Ku itariki ya 30 Ugushyingo 1992 yaraye arashwe, kinyamateka yaganiriye n’abadipolomate b’abanyamahanga bari bagiye i Butamwa aho Furere yari yaraye yiciwe. Kinyamateka itangaza ko umwe muri bo yayitangarije ko iryo yicwa ryasaga nkaho ryari ryitezwe kuko yari yarahawe kenshi ubutumwa kuri telefoni ko azicwa, kandi uwo mugambi wari uyobowe na Colonel Elie Sagatwa, muramu wa Perezida Habyarimana, akaba yari n’umujyanama we wihariye.
Jenoside yarinze iba mu 1994 abishe Furere Cardinal batarahanwa, bikaba byerekana ukuri kw’inyandiko ya Kinyamateka igaragaza ko abategetsi bakomeye bari bafite uruhare rw’ibanze mu iyicwa rye.
Leta ya Habyarimana yakomeje gutegura intambara na Jenoside
Tariki ya 10 werurwe 1994, MINUAR yaguye ku rutonde rw’intwaro nini zari zigenewe ingabo za Habyarimana. Kuri iyo tariki inzego z’ubutasi z’u Bubiligi zavuze ko intwaro zakomezaga kwiyongera, umubare w’abasirikari nawo ariko wiyongera. Dallaire wayoboraga ingabo za Loni yasabye uburenganzira bwo gufata izo ntwaro mu mujyi wa Kigali, umunyamabanga mukuru wa Loni aramwangira.
Ibyo byemejwe na Minisitiri w’Ingabo w’u Bubirigi ubwo yari avuye mu Rwanda, yavuze ko Kigali yuzuyemo intwaro, bikaba byari binyuranyije n’amasezerano y’amahoro y’Arusha. MINUAR yagerageje gufatira intwaro zari zigenewe abasirikari b’u Rwanda zari zoherejwe na sosiyete y’Abongereza Mil-Tec n’iy’Abafaransa yitwa Dyl-Invest.
Nta gushidikanya ko Habyarimana atari ashishikajwe n’amasezerano y’amahoro y’Arusha, kuko ukwiyongera kw’intwaro mu gihugu no mu baturage nta kindi byari bigamije uretse gutsemba Abatutsi n’abageragezaga kuburizamo uwo mugambi. U Bufaransa bwo bwakomeje gushyigikira Leta ya Habyarimana buyisabira kongererwa intwaro n’abasirikari bo kuyirwanirira.
Tariki 11 Werurwe 1992, umuyobozi ushinzwe Afurika na Madagasikari muri Minisiteri y’Ububanyi n’Amahanga y’Abafaransa, Paul Dijoud, yagiriye inama Minisitiri w’Ububanyi n’Amahanga w’u Bufaransa, Roland Dumas, kongera inkunga u Bufaransa bwageneraga u Rwanda mu bya gisirikare no kohereza umujyanama mu bya gisirikare wo ku rwego rwo hejuru muri “Etat-major” y’ingabo z’u Rwanda.
Umusozo
Nk’uko ibikorwa byinshi bibyerekana, Leta ya Habyarimana yateguye Jenoside yakorewe Abatutsi, ikoresha ubugome bwose bushoboka, kugira ngo uwo mugambi utamenyekana. Habyarimana yatesheje agaciro amasezerano y’amahoro y’Arusha, akomeza gukwirakwiza intwaro mu baturage, no gukoresha iterabwoba hose mu gihugu.


text:
Kigali: Ibihugu 13 biraganira ku kunoza ubwikorezi bw’ibifite imirasire yangiza
Yanditswe na Twagira Wilson
Impuguke zihagarariye ibihugu 13 by’Afurika bivuga ururimi rw’Icyongereza ziteraniye mu Rwanda kuva kuri uyu wa Mbere tariki ya 22 Nyakanga 2019, mu nama y’iminsi itanu igamije gufasha ibihugu kwiyongera ubumenyi mu birebana n’ingaruka ku bwikorezi bw’ibikoresho byifitemo imirasire yangiza.
Hararebwa uburyo inzego zibishinzwe zakwitondera gutanga impushya kuri ibyo bikoresho byangiza ubuzima bw’abaturage, byaba bizanwa mu Rwanda cyangwa bihanyuzwa bijyanwa mu bindi bihugu byo mu karere.
Umuyobozi w’Ishami rishinzwe kwita ku mirasire yangiza mu Rwego rw‘Igihugu rushinzwe ubugenzuzi bw’imirimo ifitiye igihugu akamaro RURA, Tuyisenge Jean de Dieu, avuga ko muri iyo nama abahanga mu bijyanye n’ubumenyi ku by’imirasire yangiza ubuzima hari byinshi u Rwanda rubungukiraho, birimo guhuza uburyo ibyangombwa cyangwa impushya ku bwikorezi bw’ibyo bikoresho byangiza bitangwamo byaba bitwarwa imbere mu gihugu cyangwa ari uburyo bwo kubihanyuza, byaba ngombwa itangwa ry’izo mpushya rigakorwa mu buryo bwitondewe hubahirijwe ubuziranenge kugira ngo hatagira ubuzima buhangirikira.
Tuyisenge ati “Abari muri iyi nama bararushaho gusobanukirwa n’ibikenewe bisabwa ahanini ku byerekeranye n’impushya ku bakora ubwikorezi bw’ibikoresho byifitemo imirasire yangiza, uburyo bitwarwamo byaba bitwarwa imbere mu gihugu cyangwa ari ukubihanyuza bijya mu bindi bihugu mu rwego rw’ubucuruzi bwambuka imipaka. Rero bisaba kwitonderwa kuko bisaba kwita ku mutekano wabyo n’uko bitwarwa hagamijwe kwita ku buzima bw’ababitwara n’ibihugu binyuzwamo byose bigakorwa hubabirijwe amahame n’amategeko mpuzamhanga agenga ubwikorezi bwabyo hirindwa kubitwara binyuranyije n’amategeko.”
Yongeyeho ati “Izi mpuguke mu bijyanye n’ibikoresho byifitemo imirasire yangiza baraduha ubumenyi, ubushobozi bwo kumenya kugenzura ibyanyuzwa mu Rwanda, kumenya uko bifatwa, maze aho kwangiza ahubwo bibe byakoreshwa bigire akandi kamaro.”
Umuyobozi Mukuru ushinzwe Ishami ry’Ingufu muri Minisiteri y’Ibikorwa Remezo Robert Nyamvumba, avuga ko inama nk’iyi hari icyo u Rwanda ruyungukiramo cyane ko nacyo ari igihugu gikoresha bimwe mu bikoresho byifitemo imirasire ishobora kwangiza byifashishwa mu gucunga umutekano w’abaturage mu gusaka, kwa muganga n’ahandi.
Asanga impuguke mu kigo mpuzamahanga kita ku mikoreshereze y’ibikoresho byifitemo imirasire yangiza (Radioactive Materials), hari icyo zungura u Rwanda haba mu mikoreshereze, ndetse n’uburyo inzego zishinzwe gutanga impushya zabyitwaramo mu bushishozi, ku buryo ibyo bikoresho byagirira ibihugu akamaro bikoreshwa neza hubahirizwa amahame mpuzamahanga, aho kwangiza ubuzima bw’ababikoresha.
Elic Reber impuguke mu by’ubwikorezi bw’ibikoresho bifite imirasire yangiza bukoreshejwe ubuziranenge avuga ko nubwo ibihugu byose biri muri iyo nama by’Afurika bitazobereye mu bikoresho bikoresha ingufu zangiza (Nuclear energy).
Yongeyeho ko ariko hafi ya byose usanga nibura bikoresha byinshi mu bikoresho byifitemo imirasire yangiza nk’ibikoreshwa mu nganda n’ahandi.
Ati “Ni byiza ko abagize ibihugu by’Afurika bunguka ubumenyi bw’ibanze ku buryo ibikoresho bifite imirasire yangiza bitwarwamo, ndetse n’ibigo bishinzwe ubugenzuzi bigasobanukirwa birushijeho uburyo ibyangombwa kuri ibyo bikoresho bitangwamo ndetse n’ibisabwa byubahirije amahame mpuzamahanga ibindi bihugu bigenderaho”.
Iyo nama mpuzamahanga ihurije mu Rwanda ibihugu 13 bivuga Icyongereza mu gihe inama nk’iyi ihuje ibindi bihugu bivuga Igifaransa biri muri Ougadogou.
Ibyahuriye mu Rwanda ni u Rwanda, Angola, Botswana, Misiri, Ethiopia, Ghana, Kenya, Libya, Malawi, Mauritius, Mozambique, Namibia, Nigeria, Sudani. Yateguwe n’Ikigo mpuzamahanga kita ku mikoreshereze y’ingufu za kirimbuzi.


text:
Rubavu: Abanyekongo banyuzwe no gutaramirwa na Makanyaga
Yanditswe na Iyaremye Yves
Abaturanyi b’u Rwanda bo muri Repubulika Iharanira Demokarasi ya Kongo banyuzwe no gutaramirwa n’umusaza Makanyaga Abdul mu gitaramo cy’umwimerere yakoreye i Rubavu.
Umuhanzi Makanyaga Abdul yataramiye abakunda umuziki we ahitwa muri Scandinavia hajya habera ibindi bitaramo bitandukanye.
Umusaza Makanyaga waririmbye afatanyije n’abacuranzi be mu buryo bw’umwimerere yishimiwe bidasanzwe n’abanyekongo ngo kandi bamufata nk’inararibonye mu bahanzi ndetse ngo bumva akwiye kujya afatwa nk’ikitegererezo muri muzika kubera ubuhanga bwe.
Makanyaga ubwo yari mu gitaramo yashimiye abakunda umuziki we bari bagiye kureba aho abataramira.
Ubwitabire bwari bwinshi ku buryo aho igitaramo cyabereye abantu bose batabashije kujyamo. Yaboneyeho umwanya wo kubasaba gukomeza gukunda umuziki kandi yasanze indirimbo ze bazizi kuko ubwo yaririmbaga bamufashaga kuziririmba.
Yagize ati “Nishimiye cyane gutaramira abakunda umuziki wange kandi nange nzaharanira guhora mbakorera umuziki ubashimisha.”
Maisha Masumbuko umwe mu baturage batuye mu mujyi wa Goma ni umwe mu bishimiye iki gitaramo. Yagize ati “Twumva buri gihe twataramirwa n’uyu musaza kuko aracuranga tukanyurwa dukunda umuziki we nta makaraza aba arimo ni umuhanga.”
Makanyaga yabijeje kandi ko hari ibitaramo byinshi abateganyiriza ngo dore ko no mu gihugu cya Repubulika aharanira Demokarasi ya Kongo hari abakunda umuziki we.


text:
Bamwe mu baturage bo mu mudugudu wa Shuli , akagari ka Gitengure umurenge wa Tabagwe mu karere ka Nyagatare bari mu cyiciro cya mbere cy’ ubudehe barishimira ko ubuyobozi bw’ uyu murenge bwafashe icyemezo cyo kubasubiza amatungo yabo bari barambuwe n’ umuyobozi w’ umudugudu ndetse n’ukuriye ubudehe bavuga ko ari muri gahunda yo guca umuco mubi wo kurarana n’ amatungo mu nzu.
Mu kwezi kwa cumi n’ abiri k’ umwaka ushize wa 2018 nibwo umuyobozi w’ umudugudu wa Shuli ari kumwe n’ ukuriye gahunda y’Ubudehe ngo biraye mu baturage bareba abadafite ibiraro bararana n’ amatungo mu nzu babambura ihene bari barorojwe muri gahunda y’ubudehe .Ibisobanuro byahabwaga abo baturage icyo gihe ngo ni uko byari muri gahunda y’ umurenge yo guca umuco wo kurarana n’ amatungo mu nzu.
Zimwe muri izi hene zafashwe ziganjemo iz’abo mu cyiciro cya mbere cy’ ubudehe batari bafite ibiraro nkuko umunyamakuru ukorera I Nyagatare yabisobanuye mu nkuru yatambutse kuri Radio y’ Igihugu ku wa 06 Gashyantare 2019 .
Bamwe muri abo bambuwe ihene kimwe n’ abaturanyi babo bati ”Izo hene zimwe zaragurishijwe , izindi zirabagwa ndetse hari nizo tutamenye irengero ryazo”.Bakomeza bavuga ko izo hene bambuwe zari zimaze imyaka isaga ibiri bazoroye bati “zimwe zarahakaga ,izindi zarimye .”Umukecuru witwa Mukandoli wo muri uyu mudugudu wa Shuli ni umwe mu bo batwaye ihene ye yari amaranye imyaka ibiri .“nari nyimaranye imyaka ibiri nyahirira yarahakaga “ .Kimwe na Nshunguyinka bbombi bemeza ko ihene zabo zahakaga ndetse ngo bagerageje kuzikurikirana abayobozi babamerera nabi bahitamo kubyihorera.
Umuyobozi w’ umudugudu yumvise amabwiriza nabi
Umunyamabanga nshingwabikorwa w’ umurenge wa Tabagwe Munyangabo Celestin yabwiye valuenews.info ko aba bayobozi b’ umudugudu wa Shuli bumvise nabi amabwiriza yatanzwe n’umurenge.Agira ati “twababwiye ko barekeraho gutanga amatungo ku bantu badafite aho bayashyira kuko ari byo bituma bayaraza mu nzu bararamo kandi bitemewe,aho rero niho babyumvise nabi “.Bwana Munyangabo avuga ko babwiye abayobozi mu nzego zo hasi ko amafaranga y’ ubudehe ashyirwa kuri konti bakaba baretse kugura andi matungo kuko abantu bamwe batarabona ibiraro .Aho rero niho ngo babyumvise nabi bakabyitiranya no kwambura abaturage amatungo ngo nuko badafite aho bayaraza.
Abambuwe amatungo yabo barayasubijwe
Nyuma yo gukusanya aya matungo ngo aba bayobozi barayagurishije amafaranga ashyirwa kuri konti y’ Ubudehe .Gusa Gitifu Munyangabo asobanura ko aho bamenyeye iki kibazo bihutiye gukura ayo mafaranga kuri konti akagurwa izindi hene zisubizwa abazambuwe.Kuri ubu asaba abayobozi bose ko batagomba kwambura umuturage itungo yahawe ahubwo ko bakwiye kumufasha kubona uburyo ayorora kimwe n’ abandi.Agira ati “Mu gukora igenamigambi ry’ugomba guhabwa itungo kandi atishoboye ,abayobozi bakwiye kujya barenzaho n’ amafaranga yo kugura amabati yo kumwubakira ikiraro.”Atanga urugero ko niba bamuha amafaranga ibihumbi 60 byo kugura itungo hakwiye kongerwaho ibihumbi 10 by’ amabati .
Kuri ubu mu murenge wa Tabagwe hashize iminsi hakorwa ubukangurambaga bugamije abaturage kurarana n’ amatungo .Uretse kuba harashyizweho irondo ry’umwuga banakora umuganda mukubaka ibiraro bikingwa aho amatungo ashobora kurara atararanye n’abantu ,ibi bikaba byaragabanije umubare w’ abararanaga n’ amatungo nkuko byemezwa n’umunyamabanga nshingwabikorwa w’ uyu murenge .
Umuhire Valentin


text:
YASUWE 20
Abaturage bahinga mu gishanga cya Kihene giherereye mu Murenge wa Bweramana mu karere ka Ruhango baravuga ko kuba iki gishanga kidatunganyije bibateza igihombo bidasize n’ubukene. Mu bihe by’imvura isuri ngo ibatwarira imyaka bigatuma babona umusaruro udashimishije, ibi bikaba bidindiza iterambere ryabo nyamara bakabaye bakoresha ikigishanga mu buhinzi butuma bikenura.
Igishanga cya Kihene gifite hectare zisaga 45, gihingwamo ahanini ibigori n’ibishyimbo. Mu gihembwe cy’ihinga gishize muri iki gishanga cya Cy’ihene bari barahinze ibishyimbo. Gusa bamwe mu baturage baturiye iki gihsnga mu murenge wa Bweramana barimo na Mukantaganda Marie Rose bavuga ko umusaruro babonye ari muke. Ibi ngo byatewe ahanini n’isuri abatwariye imyaka, bikaba byarabateje igihombo Mukandaganda ati “amazi amanuka ruruguru ku munyinya andi akamanuka mu Ruhango yagera kurubingo wa Assoumpta umushoramari urubingo rukayakubita agakwira mu mirima yacu .Twagendesheje igori umwaka ushize ejo bundi tugendesha ibishyimbo”.
Uretse isuri ubusanzwe, abakorera muri iki gishanga ngo basongwa kandi n’ikibazo cya bamwe muri ba Rwiyemezamirimo bacukura muri iki gishanga ibumba batwikamo amatafari . Ngo ibyobo bacukura ntibabisiba, ku buryo mu bihe by’imvura byuzura bikamena mu mirima bikabangiriza imyaka. Aba bahinzi bakaba basaba ubuyobozi bw’akarere ka Ruhango kureba uko babashakira ahandi bakorera bityo iki gishanga
kigasigaramo abahinga gusa bati “rwose igishanga bacyiduka nk’abahinzi tukarushaho kwiteza imbere ,ab’ibumba bo babashakira ahandi bakorera ariko igishanga bakakiduha.” Mu gufasha aba bahinzi bakorera muri iki gishanga cya Kihene , umuyobozi w’akarere ka Ruhango wungirije ushinzwe iterambere ry’ubukungu Rusiribana Jean Marie avuga bateganya kuzabatunganyiza
iki gishanga mu ngengo y’imari y’umwaka utaha. Ibi ngo bizakorerwa rimwe n’ibindi bishanga bidatunganyijwe bikazakorwa k’ubufatanye na RAB ati “ kiriya gishanga mu byukuru ni gito gifite hectare 45 gusa ariko ni igishanga gitanga umusaruro kuko abahinzi basaruramo ibigori
n’ibishyimbo ,turabizeza ko tuzakongera ku bindi kigatunganywa mu ngengo y’imari y’umwaka utaha”
Naho mu gukemura iki kibazo cy’abacukura ibumba muri iki gishanga cya Kihene, umuyobozi w’akarere ka Ruhango Rusiribana Jean Marie avuga ko bagiye kureba niba koko hari aho babangamira abahinzi. Nibasanga batubahiza amabwiriza y’ubucukuzi ngo bazabahagarika
Mu Karere ka Ruhango ngo habarurwa ibishanga bifite ubuso busaga ha 560 biteganywa kuzatunganywa mu ngengo y’imari y’uyu mwaka.


text:
by http://urukundo.info
Bamwe mu rubyiruko rutandukanye rufite abakunzi ruravuga ko muri iyi minsi isoza umwaka baba bashishikajwe no gushakira abakunzi babo impamno z’iminsi mikuru isoza umwaka.
Abaganiriye na IGIHE bemeza ko umuntu utatanze impano muri iyi minsi isoza umwaka nta gaciro kanini umukunzi we amuha kuburyo bishobora no kuba intandaro yo gutandukana.
Kayumba Philipe w’imyaka 28 we avuga ko buri gihe mu mpera z’umwaka ashakira impano zitandukanye umukunzi we mu rwego rwo gutinya ko hari abandi basore bazimushukisha bikamuviramo gutana.
Yagize ati “Ni ngombwa gushaka impano izo ari zo zose zo guha umukunzi wanjye buri gihe iyo turi gusoza umwaka kuko arazikunda kandi ntazimuhaye yazihabwa n’abandi bigatuma atangira kuntendeka.”
Kalimba Debora nawe yemeza ko muri iyi minsi aba atekereza impano nziza yazaha umukunzi we.
Yagize ati “ Buriya impano ni ikintu cya mbere cyongera urukundo mu bakundana ni nayo mpamvu buri gihe nshakira impano umukunzi wanjye ku munsi wa Noheli ‘Ubunani bitewe n’uko nziko hari icyo bimwongerera mu rukundo rwe na njye.”
Akomeza uvuga ko kenshi na kenshi iyo umutu atagenera umukunzi we impano zitandukanye muri iyi minsi hari igihe yisanga baramumujyanye.
Yagize ati “None se urumva iyo udahaye umukunzi wawe impano byitwa ko ari wowe mukundana nyuma akayihwa n’undi, wumva yakomeza kugukunda nk’uko yagukundaga cyangwa ahita atangira gutekereza no kuri uriya uyimuhaye?”.
Aba twaganiriye bavuga ko izi mpano buri gihe bazitanga kuko bazi ko bituma abo bakunda bakomeza kubona ko bitaweho. Ngo mu minsi mikuru ariko, abantu benshi baratanga kandi bakakira impano, ku buryo abatazibonye bakeka ko byarangiye, uwaba hafi y’utahawe impano, bikaba byamworohera kuyimukuruza.


text:
Kamonyi: Miliyoni zisaga 7 zimaze kugaruzwa muri gahunda ya gira inka
Mugihe kitarenze amezi abiri ubuyobozi bushya bw’akarere butangiye imirimo, amafaranga asaga miliyoni 7 amaze kugaruzwa muri gahunda ya gira inka.
Aimable Udahemuka, umuyobozi w’akarere ka Kamonyi aganira n’intyoza.com, yatangaje ko mugihe bamaze ku buyobozi bw’aka karere, amafaranga asaga Miliyoni zirindwi amaze kugaruzwa ava mubariye inka bagabiwe muri gahunda ya gira inka.
Kubera amakosa bivugwa ko yagaragaye muri gahunda ya gira inka, byatumye ubuyobozi bw’akarere butangira icyumweru bwise icyumweru cya gira inka (Gira inka week), muri iyi gahunda hakaba hagamijwe kureba amakosa yakozwe ndetse no gushaka uko yakosorwa aho bishoboka.
Nkuko umuyobozi w’akarere Aimable yabitangarije intyoza.com, inka zigera kuri 217 mu karere kose nizo zivugwa ko zaburiwe irengero, zimwe zagiye zigurishwa n’abazihawe, izindi zirabagwa hanyuma izindi abazigabiwe ntibitura abo bagombaga kwitura.
Mu rwego rwo gukosora amakosa yagiye akorwa, bamwe mubagaragaweho umugayo no gukora amakosa muri iyi gahunda, hari abemeye kwishyura amafaranga cyane nkabo basanze barazibaze cyangwa se abazigurishije bataritura ariho ziriya miliyoni zisaga 7 zivugwa zaturutse.
Umuyobozi w’akarere Aimable agira ati:”Miliyoni zirenga 7 n’ibihumbi magana atatu, ni amafaranga twagaruje kuko twashyizeho icyumweru cyo gukurikirana amakosa yabaye muri gahunda ya gira inka, nk’inka zagiye zibagwa amafaranga abagaragaweho n’amakosa bakayagarura”.
Umuyobozi w’akarere Aimable, avuga ko aya mafaranga hamwe n’andi azagaruzwa bazayagura izindi nka zigahabwa abakene cyangwa se abazatoranywa bababaye kurusha abandi.
Umuyobozi w’akarere Aimable Udahemuka, avuga ko igenzura ryasanze inka 217 zanyerejwe cyangwa zikaburirwa irengero mu buryo budasobanutse ngo zirimo ibyiciro, hari iz’abakoze amakosa barituye, hakaba n’abakoze amakosa bataritura.
Umuyobozi w’akarere Aimable, avuga ko muri iki kibazo cy’abakoze amakosa muri gahunda ya gira inka ngo abakurikiranywe cyane ari abakoze amakosa bataritura ngo kuko byitwa “kuzimya igicaniro” bityo ngo bakaba bashaka guhangana nabyo bigacika ngo cyane ko iki kibazo kigaragaramo n’abayobozi.
Munyaneza Theogene / intyoza.com


text:
Umuhanzi The Ben n’umukunzi we Uwicyeza Pamella bari kuruhikira mu birwa bya Maldive biherereye mu nyanja y’Abahinde.
Nyuma y’iminsi The Ben ari muri Leta Zunze Ubumwe z’Amerika yongeye guhura n’umukunzi we Uwicyeza Pamella.
Nk’uko babigaragaje mu mashusho magufi bashyize kuri Instagram, aba bombi bari kubarizwa mu birwa bya Maldives ahitwa Vellasaru.
Aha hantu The Ben na Pamella bari kuruhukira ni muri hoteli iri yonyine ku karwa gato kari mu nyanja rwagati.
Inzu zaho zisakaye bijya gusa nk’ibigonyi (inzu zo mu Rwanda rwo ha mbere), umuca n’ibiti byinshi by’inganzamarumbo nibyo bitatse ubwiza bwaho.
Mu 2019 ni bwo hatangiye kuvugwa inkuru z’urukundo hagati ya The Ben na Uwicyeza Pamella, icyakora nubwo bagiye babigira ibanga rikomeye uko iminsi yagendaga yicuma amarangamutima yagendaga abarusha ingufu bagashiduka yabatamaje.
Mu 2020 ni bwo batangiye kwerura batangaza iby’urukundo rwabo binyuze cyane ku mbuga nkoranyambaga.


text:
Twifuza Afurika iteye imbere mu bucuruzi kandi ishyize hamwe-Dr Ngirente
Yanditswe na SEZIBERA ANSELME
Minisitiri w’Intebe Dr Ngirente Edouard atangaza ko nk’ibihugu biherereye muri Afurika y’Iburasirazuba n’Amajyepfo bigomba guharanira ko Afurika iba Umugabane w’iterambere, uw’ubucuruzi, ukomeye kandi ushyize hamwe.
Ibyo byatangajwe ejo hashize mu nama mpuzamahanga y’abagize inama y’ubutegetsi ya 23 ya za gasutamo muri Afurika y’Iburasirazuba n’Amajyepfo (WCO-ESA) y’iminsi 2 igamije guteza imbere ubucuruzi bwambukiranya imipaka.
Dr Ngirente Edouard avuga ko inama ya WCO-ESA u Rwanda rwakiriye ari igihe kiza ikaba n’amahirwe akomeye yo gushyira mu bikorwa ingamba z’abayobozi b’Afurika Yunze Ubumwe zafatiwe mu nama iherutse kubera i Kigali muri Werurwe 2018 yashimangiraga ko Umugabane w’Afurika ugomba kuba ahantu h’ubucuruzi. Agira ati: “Afurika twifuza twese ni ifite iterambere, ishyize hamwe, ikomeye, ikorana ubucuruzi hagati yayo kandi yumvikana”.
Dr. Ngirente avuga ko kugira ngo bigerweho bisaba ubufatanye mu by’ubukungu, guhuza imikorere myiza ya za gasutamo bigizwemo uruhare n’ibihugu bigize umuryango umwe. Avuga ko u Rwanda rumaze gutera intambwe mu bikorwa bituma umugabane w’Afurika uzaba ari ahantu hakorerwa ubucuruzi mu bihe biri imbere yaba mu byinjira n’ibisohoka.
Avuga ko u Rwanda rushima uruhare rw’iryo huriro rya za gasutamo zigize Afurika y’Iburasirazuba n’iy’Amajyepfo mu kubaka ubushobozi bwazo, imiyoborere n’imicungirwe yazo mu gutanga serivisi, kuko bizagira uruhare mu bihugu byose uko ari 24 bigize WCO-ESA.
Dr Ngirente yifuza ko iyo mikoranire ikomeza kandi ikoranabuhanga mu kwinjiza imisoro rikitabwaho kuko rizazifasha guhangana n’ibyaha byambukiranya imipaka, kwinjira kw’ibiyobyabwenge n’ibindi byaha bikorerwa ku mipaka muri rusange.
Komiseri Mukuru w’Ikigo k’Igihugu k’Imisoro n’Amahoro (RRA) Tusabe Richard, avuga ko hazareberwamo uburyo bwo gukumira no kwirinda ibicuruzwa byakwinjira muri ibyo bihugu bitujuje ubuziranenge.
Kureba uburyo bw’ubufatanye mu kubaka ubushobozi, ubunyamwuga mu kwinjiza imisoro n’amahoro hirindwa ruswa, bityo hakabaho korohereza ibicuruzwa kuri za gasutamo.
Tusabe avuga ko hazabaho kugirana ibiganiro bigamije kurandura ibibazo bikiri kuri za gasutamo kandi hakarebwa uburyo bwo kwinjiza imisoro n’amahoro kugira ngo ubukungu bw’ibyo bihugu bukomeze gutera imbere.
Atangaza ko nubwo igihugu kimwe ukwacyo cyafata ingamba kigakurikiza n’amategeko ibindi bihugu ntacyo byakoze icyo gihugu kidashobora kugera kure.
Tusabe ashimangira ko intego nyamukuru izaba ari iyo kureba icyakorwa ngo habeho imikoranire myiza nk’ibihugu bihana imbibi by’umwihariko mu karere kose, kongera ubushobozi bw’ibyo bihugu n’ubw’abakozi kuko ubucuruzi buhindura isura buri munsi.
Agira ati: “Ubucuruzi buhinduranya isura buri munsi, ikoranabuhanga ririnjira mu bucuruzi, ni ngombwa kureba uko abakozi bacu bo kuri za gasutamo bafasha abacuruzi n’uburyo biteguye, ubumenyi bafite n’icyo basabwa kongererwa kugira ngo bakomeze gukora akazi kabo batekanye nubwo bizinesi zigenda zihinduka ariko bajyane nazo kugira ngo bihutishe gufasha ubucuruzi”.
Umunyamabanga Mukuru wa WCO-ESA Kunio Mikuriya avuga ko kuri za gasutamo hakigaragara ikibazo k’imikorere mu koroshya ubucuruzi. Agira ati: “Turimo kubaka ubufatanye muri bizinesi dushyiraho ibipimo bigamije gukora kinyamwuga”. Kunio avuga ko ikoranabuhanga mu bucuruzi ritari ryagerwaho uko bigomba ariko ashima intera u Rwanda rumaze kugeraho.
Agira ati: “Iyo ikoranabuhanga rikozwe neza rikumira iterabwoba rijya rigaragara, ni ngombwa ko ryifashishwa na za gasutamo kugira ngo ibicuruzwa bigire umutekano kandi bibashe kwinjiriza ibihugu”.
Iyi nama ije ikurikiye iyayibanjirije tariki ya 30 Mata-02 Gicurasi 2018 yitabiriwe n’abagize itsinda rya tekiniki b’uwo muryango wa za gasutamo.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Mu muryango nyarwanda bikunda kuvugwa abantu batebya cyangwa banatera urwenya ngo umugabo runaka intama yaramukandagiye abandi na bo bati “Uriya mugabo ikinyamukondo cyahushye ku gitsina cye akiri umwana none byararangiye ntashobora kwiha akabyizi nk’abandi bagabo.” Abandi na bo barambiwe abasore bakuze batarashaka bakabita inkusi ndetse bakanavuga ko barozwe kubera ko ngo ntacyo baba bibwira ndetse ntibanatinye kubita ibiremba. Nyamara umusore cyangwa se umugabo udashwamadukira gukora imibonano mpuzabitsina siko aba ari ikiremba nk’uko benshi bakunze kubyibwira cyane iyo babonye umusore wagugiranye.Hari abagabo bubatse ingo bafite ibibazo by’imikorere y’ibitsina byabo mu gihe cyo guhuza urugwiro kubera kudafata umurego nkenerwa muri iki gikorwa cyangwa se banafite ikibazo cy’uburemba. Iki kibazo gikunze gutera intonganya n’umushiha mu muryango ndetse kikaba cyanatanya abashakanye igihe cyose batabyitwayemo neza ngo barebe muganga dore ko benshi mu bagabo bahura n’iki kibazo bikunze kubatera ipfunwe. Iyo hatabaye gutana usanga haduka ingeso mbi zo gucana inyuma, kwangiza abana b’abasore bashorwa mu mibonano mpuzabitsina n’ibindi.
Ikibazo cyo kudafata umurego w’igitaina cy’umugabo cyangwa se uburemba nk’uko bimenyerewe mu Kinyarwanda biterwa n’impamvu zitandukanye zishobora kwirindwa. Iki kibazo kiravurwa maze uwari afite ipfunwe ryo kutabasha imirimo nyubakarugo agasubirana ubuzima.
Ubusanzwe kugira ngo umugabo akore imibonano mpuzabitsina bisaba ko igitsina cye kiba cyafashe umurego (cyashyutswe). Ibi bituruka mu bwonko burekura imisemburo (testosterones) ituma iki gikorwa kibaho.
Ese ubundi bigenda bite kugira ngo umugabo ashyukwe?
Gushyukwa bibaho iyo amaraso yuzuye imitsi ikoze utwumba 2 two mu gitsina cy’umugabo yitwa corpora cavernosa. Iyi mitsi na yo ikaba ishamikiyeho utundi tuyoboro tw’inyubakamubiri twitwa ‘collagen’ igira uruhare mu gutuma habaho kwaguka no guhagarara kw’igitsina. Uku kubyimba no kwaguka kw’igitsina-gabo bituma gihagarara bituruka ku bwonko burekura imisemburo maze ikakirwa n’imyakura igenga imikorere y’igitsina. Iyo hari ikintu cyose gitumye iyi misemburo ihagarara cyangwa kikabuza amaraso gutembera mu gitsina cy’umugabo nibwo havuka iki kibazo cyo kudafata umurego kw’igitsina mu gihe cy’imibonano mpuzabitsina (erectile dysfunction) cyangwa se uburemba (impotence).
Nk’uko bitangazwa n’urubuga www.ehealthmedicine.com, zimwe mu mpamvu zitera uburemba cyangwa se kugabanuka k’umurego w’igitsina harimo indwara karande nka gisukari (diabetes), indwara y’umutima (cardio vascular disease) ndetse no kumagara kw’imiyoboro y’amaraso. Indwara z’impyiko, iz’umwijima na zo ziri mu byongera ubukana bw’iyi ndwara.
Abagabo batumura agatabi, abasoma agatama bakarenza urugero ndetse na babandi bagizwe imbata n’ibiyobyabwenge bishyira mu kaga kuko ibi byagiza imiyoboro y’amaraso maze bikaba byatuma amaraso yakagombye gukwira muri ya miyoboro y’amaraso yo mu gitsina agabanuka bityo mu gihe cyo guhuza urugwiro, igitsina ntikigire umurego.
Zimwe mu ndwara zisaba ko umugabo avurwa abazwe nka kanseri ya prostate ndetse na kenseri y’uruhago biri mu bimukururira kuba imyakura n’imiyoboro y’amaraso iri hafi y’igitsina yakwangirika bikaba byateza ikibazo igitsina cye ntikibe cyafata umurego mu gihe cy’imibonano mpuzabitsina. Imiti yo kwishyira mu mutuzo abantu bamwe bakunze gufata na yo ishobora kuba nyirabayazana w’iki kibazo. Biba byiza rero iyo ufashe imiti ubanje kubaza muganga niba nta ngaruka yakugiraho.
Imibare myinshi y’abagabo bafite ikibazo cy’uko igitsina cyabo kidafata umurego mu gihe cy’imibonano mpuzabitsina cyangwa uburemba ugaragara mu bantu bafite ibibazo by’umunaniro ukabije (stress), kwisuzugura, umuhangayiko ndetse n’abafite agahinda gasaze. Nanone ubushakatsi buherutse kwerekana ko abagabo bakunda kunyonga igare cyane bashobora guhura n’iki kibazo. Ibi bigaterwa n’uko intebe zimwe z’amagare zitsikamira udutsi tujyana amaraso mu gitsina cy’umugabo turi hagati y’amabya n’umwanya ucamo umwanda bityo tukaba twaziba.
Kenshi ubona bamwe mu bagabo bafata ku gasenda ngo barebe ko bakongera ubushyuhe bimwe abatebya bita gushitura. Nyamara ikibazo cyo kudafata umurego kw’igitsina ntibivurwa n’urusenda. Abandi na bo usanga bitabaza imiti ya kinyarwada bitirira iki kibazo cyo kudafata umurego kw’igitsina amarozi. Nyamara ni byiza ko niba uhuye n’iki kibazo ujya kwa muganga akagusuzuma kugira ngo amenye neza impamvu zigitera maze aguhe imiti cyangwa akugire inama ku buryo wakwitwara. Bumwe mu buryo bukoreshwa mu gusuzuma iki kibazo burimo ibizamini bya laburatwari aho hapimwa ingano y’imisemburo y’udusabo tw’umugabo (testosterone), harebwa kandi ingirangingo z’amaraso umugabo afite, hakarebwa cholesterol afite uko zingana ndetse hakanarebwa uko umwijima we ukora.
Nyuma yo gufata ibi bizamini byose umuganga ashobora kukwandikira imiti nka Vigra, cialis, levitra na staxyn. Iyi miti yose ikaba igira uruhare mu gutuma amaraso ajya mu gitsina cy’umugabo yiyongera igihe cyose agize ubushake bwo gukora imibonano mpuzabitsina. Muganga kandi ashobora kukuvurisha imiti icishwa mu nshinge. Iyi miti ikaba yongera kwaguka kw’imiyoboro y’amaraso bityo amaraso agatembera mu miyoboro y’igitsina cy’umugabo aribyo bituma yaguka ikanabyimba bigatuma umugabo atagira ikibazo mu gihe akora imibonano mpuzabitsina. Iyo iki kibazo cyaturutse ku kuzima kw’umujyana utwara amaraso mu gitsina cy’umugabo, ashobora kubagwa kugira ngo haziburwe uwo mujyana. Ubundi buryo bwiza bwo kuvura iki kibazo cyo kudafata umurego mu gihe cy’imibonano mpuzabitsina ni ubujyanama aho abagabo bagirwa inama yo kutihangayikisha ko ntacyo ari bubashe gukora kandi bakagirwa inama yo kongera urukundo n’abo bakorana imibonano mpuzabitsina.
www.ehealthmedicine.com ikomeza igira inama abagabo gukora imyitozo ngororamubiri kugira ngo batazahura n’ikibazo cy’umubyibuho ukabije n’indwara ziwukomokaho dore ko nabyo ari isoko yo kugabanuka k’umurego w’igitsina cy’umugabo mu gihe cyo gutera akabariro. Ku batumura agatabi nabo bagirwa inama yo kubihagarika. Abafata agatama nabo bakarenza urugero, ababatwa n’ibiyobyabwenge nabo bagomba kubyirinda. Abarwaye indwara y’igisukari nabo bagirwa inama yo guhora bisuzumisha kugira ngo bagirwe inama y’uko bakwitwara ndetse banafashwe igihe baba bafite ikibazo cyo kudafata umurego mu gihe batera akabariro.